
(OSKARAS VAILDAS 
PASAKOS VAIKAMS 


ĮŽANGOS ŽODIS 


skaras Vaildas (Oscar Wilde) mirė Paryžiuje 1900 metų lap- 

kričio mėnesį, bet jo šlovė ir šiandien neišblėsusi. Žinomos jo 
pjesės, romanas, apsakymai, poemos ir taiklūs, šmaikštūs sąmojai, 
paleisti įvairiais gyvenimo atvejais (nors tuometinė karalienė Vik- 
torija, anot jo, buvo anaiptol ne tinkamiausias kalbų objektas). Ar 
visi šitie sąmojai buvo jo, ar iš kur pasiskolinti ir pritaikyti, ne 
visuomet aišku. „Norėčiau būti tai pasakęs,“ — esą jis pasiaiškinęs, 
kai draugas jam padaręs šitą įžvalgią pastabą. „Tu ir pasakei, 
Oskarai, iš tikrųjų tu,“ — patvirtinęs draugas. 

Kai kurie skaitytojai gal ir nusistebi, kad ši iškili asmenybė rašė 
ir pasakas vaikams. Jo motina Džeinė Franciska Speransa Vaild 
buvo irgi gerai žinoma rašytoja. Galbūt ji sekė pasakas savo 
vaikams, kai tie buvo maži, kad įžiebtų norą ir sūnui, savo ruožtu, 
teikti smagumą savo vaikams. Oskaro Vaildo pasakos pilnos hu- 
moro, bet jos neaplenkia ir liūdnesnės, šiurkštesnės gyvenimo pu- 
sės. Giedra jų nuotaika slepia ir kartėlį, todėl priverčia pamąstyti ir 
vaikus, ir suaugusiuosius. 

I PASAKE, kad šoks su manimi, jeigu atnešiu jai raudonų 
1-2 — sušuko Studentas, — bet visame sode nėra nė vienos 
raudonos rožės! 

Ąžuole, savo lizde, išgirdo tuos žodžius Lakštingala, pažiū- 
rėjo pro lapus ir nusistebėjo. 

— Nė vienos raudonos rožės visame mano sode! — šaukė Stu- 
dentas, ir jo gražios akys pasruvo ašaromis. — O, nuo kokių ma- 
žų dalykų priklauso laimė! Aš perskaičiau visa, kas išminčių pa- 
rašyta, sužinojau visas filosofijos paslaptis, bet viena raudona ro- 
žė aptemdė visą mano gyvenimą. 

— Štai pagaliau toks, kurs tikrai myli, - pasakė Lakštingala. — 
Naktų naktis aš apie jį giedojau, nors jo nepažinau; naktų naktis 
apsakinėjau apie jį žvaigždėms, o dabar matau. Jo plaukai tam- 
sūs kaip hiacinto žiedas, jo lūpos raudonos kaip jo trokštamoji 
rožė, bet nuo meilės jo veidas išblyškęs kaip dramblio kaulas, o 


kaktoje sielvartas įbrėžęs savo žymę. 

— Princas kels rytoj nakų pokylį, — tyliai aimanavo jaunasis 
Studentas, — ir mano mylimoji bus ten. Jei nunešiu jai raudoną 
rožę, tai ji šoks su manimi iki aušros. Jei nunešiu jai raudoną 
rožę, laikysiu ją apkabinęs, ir ji atrems galvą į mano petį, o aš jai 
spausiu ranką. Bet mano sode nėra nė vienos raudonos rožės, ir 
aš sėdėsiu vienas, o ji praeis pro šalį. Ji nė nepažvelgs į mane, ir 
mano širdis plyš. 

— Taip, čia iš tiesų yra toks, kurs tikrai myli, — tarė Lakštin- 
gala. — Ką aš čiulbu, tą jis kenčia: kas man džiaugsmas, jam tas 
kančia. Iš tikrųjų meilė yra stebuklingas dalykas. Ji vertingesnė 
už smaragdus ir brangesnė už tauriuosius opalus. Perlais ir gra- 
natais nenupirksi jos, negausi jos jokioje prekyvietėje. Pirkliai 
negali jos įsigyti, aukso svarstyklėmis jos neatsversi. 

— Muzikantai sėdės galerijoje, — kalbėjo jaunasis Studentas, — 
ir skambės jų instrumentų stygos, o mano mylimoji šoks, arfos 
ir smuiko garsų lydima. Ji šoks taip lengvai, jog kojos žemės ne- 
lytės, o dvariškiai su gražiais rūbais būriuosis aplinkui. Bet su 
manimi ji nešoks, nes aš neturiu jai raudonos rožės. — Ir jis par- 
krito kniūbsčias į žolę, užsidengė delnais veidą ir ėmė kūkčioti. 

— Kodėl jis verkia? — paklausė mažytis žalias Driežiukas, vin- 
guriuodamas pro šalį, išrietęs uodegą. 

— Tikrai, kodėl? — tarė Drugelis, vaikydamasis saulės spin- 
dulį. 

— Tikrai, kodėl? — sušnibždėjo Baltagalvė gėlytė savo kai- 
mynei švelniu, tykiu balseliu. 

— Jis verkia, kad raudonos rožės neturi, - pasakė Lakštingala. 

— Dėl raudonos rožės! - sušuko anie. — Tai bent juoko! 


Ir Driežiukas, kurs buvo mažumėlį cinikas, balsu nusikva- 
tojo. 

Bet Lakštingala suprato Studento sielvartą, kurio neišmanė 
kiti, tyliai tupėjo ąžuole ir mąstė apie meilės paslaptį. 

Staiga ji išskleidė rusvus savo sparnus ir aukštai iškilo į 
dangų. Kaip šešėlis ji perskrido giraitę, kaip šešėlis nuplasnojo 
per sodą. 

Vidury vejos kerojo puikus rožių Krūmas, ir Lakštingala, kai 
tik pamatė jį, prilėkė ir nusileido ant šakelės. 

— Duok man vieną raudoną rožę, — sušuko ji, — o aš tau pa- 
čiulbėsiu gražiausią savo giesmę. 

Bet Krūmas papurtė galvą. 

— Mano rožės baltos, — jis atsakė, — tokios baltos kaip marių 
puta, baltesnės ir už kalnų sniegą. Bet tu skrisk pas mano 
brolį, kur auga anapus senojo saulės laikrodžio, gal jis 
duos tau, ko trokšti. 

Lakštingala nuskrido prie 
rožių Krūmo, kur augo anapus 
senojo saulės laikrodžio. 

— Duok man vieną raudo- 
ną rožę, — šaukė ji, — o aš tau 
pačiulbėsiu gražiausią savo 
giesmę. 

Bet Krūmas papurtė galvą. 

— Mano rožės geltonos, — 
atsakė jis, — tokios geltonos kaip 
marių mergelės kasos, kur sėdi 
gintariniame soste, geltonesnės 
ir už geltonuosius lankų nar- 
cizus, kol dar šienpjovio dalgis 
jų nepakirto. Bet tu skrisk pas 
mano brolį, kur auga po Stu- 
dento langu, gal jis tau duos, 
ko trokšti. | 

Lakštingala nuskrido prie 
rožių Krūmo, kur augo po 
Studento langu. 

— Duok man raudoną ro- 
žę, — šaukė, — o aš tau pačiul- 
bėsiu gražiausią giesmę. 

Bet Krūmas papurtė galvą. 

— Mano rožės yra raudo- 
nos, — atsakė jis, — tokios rau- 
donos kaip balandžio kojos, 
raudonesnės ir už didžiąsias 
koralų vėduokles, kurios siū- 
buoja linguoja vandenynų 
olose. Bet žiema sušaldė mano 

gyslas ir speigas pumpurus pakando, o audra šakeles 
nulaužė, ir visus šiuos metus aš neišleisiu nė vieno 
žiedo. 
— Vieno, tik vieno raudono žiedo man tereikia, — šau- 
kė Lakštingala, — vieno vienintelio! Argi nėra būdo, kaip jį gauti? 

— Yra būdas, — atsakė Krūmas, — bet jis toks baisus, jog aš ne- 
drįstu tau jo nė sakyti. 

— Sakyk, — suokė Lakštingala, — aš nebijau. 

— Jei tu nori raudonos rožės, — sakė Krūmas, — turi sukrauti 
žiedą iš giesmės mėnesienoje ir nudažyti jį savo širdies krauju. 
Tu turi čiulbėti man, įsismeigusi mano spyglį į krūtinę. Kiaurą 
naktį turi man čiulbėti, spyglys turi persmeigti tavo širdį, o tavo 
gyvybės kraujas turi sutekėti į mano gyslas ir tapti mano krauju. 

— Mirtis yra didelė kaina už raudoną rožę, — sučiulbėjo Lakš- 
tingala, — o Gyvenimas labai brangus. Malonu, tupėti žaliame 
miške ir stebėti, kaip aukso karietoje saulė rieda, o mėnulis — 
perlo karietoje. Mielas yra kratego kvapas ir mielas yra žydrasis 
varpelis, kuris slypi slėnio žolynuose, ir šilojai, kur žydi ant kal- 
vos. Bet Meilė didesnė už Gyvenimą, ir kas yra paukščio širdis 
palyginti su žmogaus širdimi? 

Ji išskleidė rusvus savo sparnus ir aukštai iškilo į dangų. Kaip 
šešėlis ji perskrido sodą, kaip šešėlis nuplasnojo per giraitę. 

Jaunasis Studentas dar tebegulėjo ant žolės, kur ji buvo jį 
palikusi, ir ašaros dar nebuvo išdžiūvusios nuo gražių jo akių. 

— Tu laimingas, — sušuko Lakštingala, — tu laimingas, gausi 
tą raudoną rožę. Aš sukrausiu jos žiedą iš giesmės mėnesienoje ir 
nudažysiu jį savo širdies krauju. O už tai iš tavęs nereikalausiu 
nieko daugiau, vien kad ištikimai mylėtum, nes Meilė yra išmin- 
tingesnė už filosofiją, — ji pati yra išmintis, — ir galingesnė už jėgą, 
— ji pati yra galia. Liepsnų spalvos yra jos sparnai, kaip liepsna 
yra jos kūnas. Jos lūpos saldžios kaip medus, jos alsavimas — kaip 
smilkalo kvapas. 

Studentas pakėlė akis nuo žolės ir sukluso, 
A bet nesuprato, ką Lakštingala jam sakė, nes 
y težinojo tik tai, kas surašyta knygose. 

Bet Ąžuolas viską suprato ir nuliūdo, nes 
labai mylėjo mažąją Lakštingalą, kuri jo šakose buvo susisukusi 
lizdą. 

— Pačulbėk man paskutinę giesmę, — sušlamėjo jis, — aš jau- 


„siuos labai vienišas, kai tavęs nebebus. 

Ir Lakštingala pragydo Ąžuolui, o jos balsas liejosi kaip van- 
duo iš sidabrinio ąsočio. 

Kai ji baigė savo giesmę, Studentas pakilo nuo žemės, išsiėmė 
užrašų knygelę ir pieštuką. 

— Ji puikiai jaučia formą, — tarė jis sau, grįždamas atgal per 
giraitę, — to niekas neužgiaAčys; bet ar ji turi kokį jausmą? Turbūt 
ne. Iš tiesų, kaip ir daugumas menininkų, jis yra patsai stilius, 
tačiau be jokio nuoširdumo. Ji nesiaukos dėl kitų. Jai galvoje tik 
muzika, o visi žino, kad menai yra egoistai. Vis dėlto reikia pri- 
pažinti, kad jos balse yra gražių tonų. Kaip gaila, kad jie be jokio 
turinio ir neturi jokios praktinės reikšmės. 

Ir jis įėjo į savo kambarį, išsitiesė ant kanapos ir ėmė galvoti 
apie savo meilę; po valandėlės jis jau miegojo. 

O kai mėnulis sušvito danguje, Lakštingala nuskrido prie 
rožių Krūmo ir prigludo krūtine prie spyglio. Kiaurą naktį ji 
čiulbėjo su spygliu krūtinėje, net šaltas mėnulio krištolas palinko 
žemyn ir klausėsi jos. 

Kiaurą naktį ji čiulbėjo, o spyglys smigo vis gilyn ir gilyn į 
krūtinę, ir jos gyvybės kraujas tekėjo iš jos. 

Pirmiausia ji čiulbėjo, kaip gimsta meilė jau- 
nuolio ir mergaitės širdyje. Ir ant rožių Krūmo 
aukščiausios šakelės skleidėsi nuostabi rožė — 
žiedlapis po žiedlapio, taip, kaip liejosi giesmė 


po giesmės. Iš pradžių ji buvo 
dulsva kaip migla viršum upės, 
dulsva kaip rytmečio žingsniai 
ir sidabrinė kaip aušros spar- 
nai. Lyg rožės atšvaitas sidabri- 
niame veidrodyje, lyg rožės 
atšvaitas vandens plynėje, to- 
kia buvo ta rožė, kuri pražydo 
ant aukščiausios rožių Krūmo 


šakelės. 
Bet Krūmas šaukė Lakštin- 


galai, kad labiau spaustųsi į 
spyglį. 

— Spauskis stipriau, Lakš- 
tingalėle, — šaukė Krūmas. — 
Kitaip diena ateis, o rožė dar 
nebus pražydusi raudonai. 

Ir Lakštingala dar labiau 
spaudėsi į spyglį, ir garsiau ir 
garsiau skambėjo jos giesmė, 
nes ji čiulbėjo apie kylantį ga- 
lingą jausmą vyro ir merginos 
širdyje. 

Ir skaisčiai paraudo rožės 
lapeliai, kaip parausta jauna- 
vedžio veidas, kai bučiuoja 
nuotakos lūpas. Bet spyglys 
dar nebuvo pasiekęs jos šir- 
dies, ir todėl pats rožės vidurys 
vis tebebuvo baltas, nes tik 
Lakštingalos širdies kraujas ga- 
lėjo jį nurausvinti. 

Ir Krūmas šaukė Lakštingalai, kad dar labiau spaustųsi į spyglį. 

— Spauskis stipriau, Lakštingalėle, - šaukė Krūmas. — Kitaip 
diena ateis, o rožė dar nebus pražydusi raudonai. 

Ir Lakštingala dar labiau spaudėsi į spyglį, ir spyglys palietė 
jai širdį, aštriu skausmu nuvėrė ją. Juo aitriau skaudėjo, juo gar- 
siau sklido jos giesmė, nes ji giedojo apie Meilę, galingesnę už 
Mirųį, apie Meilę, kuri nemiršta nė kape. 

Ir stebuklingoji rožė paraudo kaip saulėtekis rytų danguje. 
Raudonai nusidažė jos žiedlapiai, raudonai kaip rubinas žėrėjo 
žiedo vidurys. 

Bet Lakštingalos giesmė ėmė silpti, ir jos maži sparneliai ėmė 
plastentis, ir rūku apsitraukė jos akys. Tilo ir tilo jos giesmė, kol 
ji pajuto, kad gerklę kažkas sugniaužė. 

Ir štai paskutinį kartą išsiveržė jos giesmė. Baltasis mėnulis 
klausėsi jos ir, pamiršęs aušrą, liko danguje spingsoti. Raudonoji 
rožė klausėsi jos ir sudrebėjo visa ekstazėje, ir atvėrė savo žiedo 
lapelius vėsiam ryto dvelksmui. Aidas nusinešė tą giesmę į savo 
purpurinį urvą kalnuose ir pažadino iš miegų piemenis. Nušna- 
rėjo giesmė per nendres upėse, o jos nunešė žinią į jūrą. 

— Žiūrėk, žiūrėk! — sušuko rožių Krūmas, — dabar jau žiedas 
pražydo galutinai! 

Bet Lakštingala nebegalėjo nieko atsakyti, nes ji gulėjo nebe- 
gyva aukštoje žolėje su spygliu širdyje. 

Vidurdienį Studentas atidarė langą ir pažiūrėjo į lauką. 

— O, stebukle, kokia laimė! — sušuko jis. — Štai raudona rožė! 
Aš per visą savo gyvenimą dar nesu matęs tokios rožės kaip šita. 
Ji tokia graži, kad tikriausiai vadinasi ilgu lotynišku vardu. 

Jis išsilenkė ir nuskynė ją. 

Po to užsidėjo skrybėlę ir nubėgo į profesoriaus namus su 
rože rankoje. 

Profesoriaus duktė sėdėjo tarpdury ir vyniojo ant ritės mėly- 
nus šilkinius siūlus, o jos mažas šuniukas gulėjo prie kojų. 

— Jūs sakėte, kad šoksite su manim, jeigu aš atnešiu jums rau- 
doną rožę, — sušuko Studentas. — Štai raudoniausia visame pa- 
saulyje rožė. Jūs prisisegsite ją šį vakarą prie širdies, ir, kai mudu 
šoksime, ji kalbės jums, kaip aš jus myliu. 

Bet mergaitė gaižiai susiraukė. 

— Tai kad ji gal netiks prie mano suknelės, — atsakė, - be to, 
karaliaus rūmų valdytojo sūnėnas atsiuntė man tikrų deimantų, 
o visi žino, kad deimantai kainuoja daug daugiau negu gėlės. 

— Tiesą sakysiu, jūs esate labai nedėkinga, — pik- 
tai tarė Studentas ir sviedė rožę į gatvę; ji pateko į 
lataką, ir vežimo ratas ją pervažiavo. 

— Nedėkinga! — tarė mergaitė. — O aš jums pasa- 
kysiu, jūs esate storžievis, o pagaliau iš viso, kas jūs esate? 
Studentas, ir niekas daugiau. Netikiu, kad jūs kada turėsite 
tokias sidabrines sagtis prie batų, kokias turi rūmų valdytojo 
sūnėnas, — ji pakilo nuo kėdės ir įėjo į vidų. 

— Kokia ta Meilė kvailystė, — tarė sau Studentas, grįždamas 
namo. - Ji nėra nė perpus tiek naudinga kaip logika, nes ji nieko 
neįrodo, o pripaisto žmogui tokių dalykų, kurie negali įvykti, ir 
verčia patikėti tuo, ko nėra. Iš tiesų ji neturi jokios praktinės ver- 
tės, o kadangi šiais laikais yra svarbiausia būti praktiškam, tai aš 
vėl grįšiu prie filosofijos ir tyrinėsiu metafiziką. 

Jis grįžo į savo kambarį, atsivertė didelę sudulkėjusią knygą ir 
pradėjo skaityti. 


IENĄ RYTĄ sena vandeninė Žiurkė iškišo galvą iš urvo. Ji 
turėjo blizgias lyg karoliai akis, žilus pasišiaušusius ūsus, o 
jos uodega buvo ilga ir tarsi iš juodos gumos padaryta. Maži an- 
čiukai plaukiojo po tvenkinį nelyginant geltonų kanarėlių pul- 
kelis, ir jų motina, visa baltutė, su skaisčiai raudonom kojom, 
stengėsi išmokyti juos, kaip vandenyje stovėti ant galvos. 

— Jūs niekados nebūsite priimti į gerą draugiją, jeigu nemo- 
kėsite stovėti ant galvos, — kartojo ji savo mažyliams ir tolydžio 
rodė jiems, kaip tai daroma. Bet ančiukai jos nė kiek nepaisė. Jie 
buvo tokie jauni, jog nė nežinojo, koks didelis daiktas yra pa- 
tekti į gerą draugiją. 

— Kokie neklusnūs vaikai! — sušuko senė vandeninė Žiurkė. — 
Tokius tikrai vertėtų prigirdyti. 

— Nieku gyvu, - atsakė Antis. - Pradžia galvą laužia kiekvie- 
nam, o tėvai visada turi ištekti kantrybės. 

— O! Aš nieko nenusimanau apie tėvų jausmus, — tarė vande- 
ninė Žiurkė. - Nesu šeimos žmogus. Tiesą sakant, niekad nebu- 

vau ištekėjusi ir neketinu niekad tekėti. Meilė turi 
savotiško grožio, bet draugystė daug tauresnis jaus- 
mas. Iš tikrųjų aš nežinau pasaulyje kilnesnio ir 
nuostabesnio dalyko už tikrą draugystę. 

— O, atleiskite, kokios, jūsų manymu, yra ištikimo draugo 
pareigos? — paklausė žaliasis Čivyliukas, kuris tupėjo čia pat 
gluosnyje ir netyčia girdėjo visą šneką. 

— Va, kaip tik tą ir aš norėčiau žinoti, — tarė Antis, nuplaukė 
į tvenkinio pakraštį ir atsistojo ant galvos, kad vaikai matytų ge- 
rą pavyzdį. 

— Koks kvailas klausimas! — sušuko vandeninė Žiurkė. — Sa- 
vaime suprantama, aš lauksiu, kad mano ištikimas draugas už 
mane aukotųsi. 

— O kuo jūs už tai jam atsilyginsite? — tarė mažas paukštelis, 
sūpuodamasis ant sidabrinės šakelės ir plasnodamas lengvučiais 
sparniukais. 

— Aš nesuprantu jūsų, — atsakė vandeninė Žiurkė. 

— Tai aš papasakosiu vieną istoriją apie šitą dalyką, - tarė Či- 
vyliukas. 

— Ar ji bus apie mane? — paklausė vandeninė Žiurkė. — Jei 
taip, aš pasiklausysiu, nes be galo mėgstu visokius pasakojimus. 

— Tiks ir jums, — atsakė Čivyliukas. 

Jis nuskrido žemyn ir, nutūpęs ant kranto, papasakojo isto- 
riją apie ištikimą draugą. 

— Kartą, — pradėjo Čivyliukas, — gyveno vienas doras vaiki- 
nas, vardu Hansas. 

— Ar jis buvo labai žymus žmogus? — paklausė vandeninė Žiurkė. 

— Ne, — atsakė Čivyliukas. — Nemanau, kad jis būtų buvęs 
žymus kuo nors daugiau, kaip gera širdim ir linksmu, 
apskritu, giedru veidu. Jis gyveno vienui vienas ma- 
žytėj lūšnelėj ir kasdien triūsė savo darže. Toli ap- 
linkui nebuvo tokio puikaus daržo kaip jo. Čia 
augo turkų gvazdikai, leukonijos ir žvagiliai, ir 

čebatėliai. Čia buvo damaski- 
nių rožių, geltonųjų rožių, vio- 
letinių krokų, taip pat auksinių, 
purpurinių ir baltų žibuoklių. 
Sinavadai ir kartenės, mairūnai 
ir bazilikai, begonijos ir vilka- 
dalgiai, narcizai ir gvazdikai 
krovė ir skleidė žiedus kiekvie- 
nas savo laiku, kas mėnesį gėlės 
keitėsi, ir todėl čia visados bū- 
davo kuo akiai pasidžiaugti ir 
malonių kvapų pakvėpuoti. 

Mažasis Hansas turėjo la- 
bai daug draugų, bet visų išti- 
kimiausias draugas buvo ma- 
lūnininkas Hju, didelis, stam- 
bus vyras. Taip, turtingasis 
Malūnininkas buvo taip atsi- 
davęs mažajam Hansui, jog 
kada tik eidavo pro šalį, tada 
būtinai persisverdavo per jo 
tvorą ir susiskindavo didelę gė- 
lių puokštę arba saują kvapių 
žolių, arba prisikimšdavo kiše- 
nę slyvų ar vyšnių, jei būdavo 
vaisių metas. 

— Tikrų draugų viskas turi 
būti bendra, — dažnai sa- 
kydavo Malūnininkas, o ma- 
žasis Hansas tik linksėdavo 
galva ir šypsodavosi; jis labai 
didžiavosi, kad turi tokį tau- 
riamintį draugą. 


OSKARAS VAILDAS. PASAKOS VAIKAMS 
Kartais iš tikrųjų kaimynams atrodydavo keista, 
kad turtingasis Malūnininkas pats niekad nieko ne- 
atneša mažajam Hansui, nors jis turėjo šimtus mai- 
šų miltų malūne ir šešias melžiamas karves, o dar di- 
delę bandą gausiavilnių avių, tačiau Hansas niekad nekvaršino 
sau galvos dėl tokių dalykų ir nežinojo didesnio malonumo, kaip 
klausytis visų tų gražių žodžių, kuriuos Malūnininkas kalbėdavo 
apie tikros draugystės nesavanaudiškumą. 

Taigi mažasis Hansas kasdien plušėjo savo darže. Visą pava- 
sarį, vasarą ir rudenį jis būdavo labai laimingas, bet, atėjus Žie- 
mai, Hansas nebeturėdavo nei vaisių, nei gėlių nunešti į turgų ir 
tada gerokai prisikentėdavo nuo šalčio ir alkio ir dažnai nueida- 
vo gulti be vakarienės, tik kokią džiovintą kriaušę ar kietą riešutą 
perkandęs. Ir dar žiemą jis būdavo labai vienišas, nes Malūni- 
ninkas niekad jo neaplankydavo. 

— Nieko gero nebūtų iš mano lankymosi pas mažąjį Hansą, 
kol dar yra sniego, - sakydavo Malūnininkas savo žmonai, — nes, 
matai, jei žmogų bėda prispiria, tai reikia jį palikti vieną, o ne 


varginti kieminėjimusi. Bent aš taip suprantu draugystę ir esu 
tikras, kad tokia nuomonė yra teisinga. Užtat palauksiu, kol 
ateis pavasaris, tada jį ir aplankysiu, o jis galės man priskinti di- 
delį krepšį primulių ir jausis dėl to labai laimingas. 

— Kaip ru rūpiniesi kitais, — atsakė jo Žmona, sėdėdama pa- 
togiame fotelyje priešais židinį, kur pleškėjo pušinės pliauskos. — 
Labai, labai rūpiniesi. Tikras malonumas klausytis, kaip tu kalbi 
apie draugystę. Manau, kad nė kunigas taip gražiai nepakalbėtų, 
nors jis gyvena trijų aukštų name ir nešioja auksinį žiedą ant ma- 
žojo piršto. 

— Bet gal mes pasikvieskime pas save mažąjį Hansą? — tarė 
jauniausiasis Malūnininko Sūnus. — Jeigu vargšui Hansui bloga, 
tai aš atiduosiu jam pusę savo avižinės košės ir parodysiu savo 
baltuosius triušius. 

— Tai kvailumas vaiko! — sušuko Malūnininkas. — Iš tiesų ne- 
žinau, kokia nauda leisti tave į mokyklą. Atrodo, kad tu ne gud- 
ryn, o kvailyn eini. Argi tu nesupranti, kad jei mažasis Hansas 
ateitų pas mus ir pamatytų, kaip pas mus šilta, kaip mes gardžiai 
valgom, kokią didelę raudonojo vyno statinę turim, tai jam galėtų 
kilti pavydas, o pavydas yra baisus daiktas ir gadina žmogų. O aš 
jokiu būdų nenoriu, kad Hansas būtų sugadintas. Aš, geriausias jo 
draugas, turiu sergėti jį ir žiūrėti, kad niekas jo nestumtų į jokią 
pagundą. Be to, atėjęs čia Hansas galėtų paprašyti manęs pasko- 
linti miltų, o šito aš negalėčiau jam padaryti. Miltai yra vienas da- 
lykas, o draugystė kitas, ir nereikia jų painioti. Šitie žodžiai skam- 
ba skirtingai, jie ir reiškia visai ką kita. Kiekvienas gali tą matyti. 

— Kaip tu gerai kalbi, — tarė Malūnininko Žmona, prisipil- 
dama didelę stiklinę šildyto alaus. — Iš tikrųjų, mane net miegas 
suėmė. Visai kaip bažnyčioje sėdint. 

— Daug žmonių gerai elgiasi, — kalbėjo toliau Malūnininkas, — 
bet tik labai nedaug kas gerai kalba, o šitai rodo, kad pakalbėti 
yra ir daug sunkesnis, ir daug gudresnis dalykas negu padaryti. 

Ir jis įrėmė rūstų žvilgsnį į savo jaunėlį Sūnų kitapus stalo, 
kuris iš gėdos dėl savo kvailumo sėdėjo panarinęs galvą, išraudęs 
visas, ir varvino ašaras į arbatą. Tačiau jis buvo toks jaunas, kad 
jūs turite jam atleisti. 

— Ar Čia jau istorijos pabaiga? — paklausė vandeninė Žiurkė. 


— Ne, kurgi, — atsakė Civyliukas, — čia tik pradžia, 

— Tai jūs visiškai atsilikęs 


nuo gyvenimo, — pasakė van- 
deninė Žiurkė. — Geras pasa- 
kotojas mūsų laikais pradeda 
nuo pabaigos, paskui pereina 
prie pradžios, o baigia ties vi- 
duriu. Toks yra naujasis meto- 
das. Aš girdėjau apie jį vieną 
dieną iš kritiko, kuris vaikš- 
čiojo aplink tvenkinį su tokiu 
jaunu vyriškiu. Jis smulkiai 
gvildeno šitą klausimą, ir, ma- 
nau, kad jo teisybė, nes jis bu- 
vo su mėlynais akiniais ir nu- 
plikusiu pakaušiu, o kai tik 
jaunasis vyrukas įterpdavo ko- 
kią pastabą, jis visada atsaky- 
davo: „Tpfu!“ Bet prašau tęsti 
savo istoriją. Aš labai pamilau 
Malūnininką. Aš ir pati turiu 
daug visokių taurių jausmų, 
tai, matai, toks tokį gerai at- 
jaučiame. 

— Taigi, — tarė Čivyliukas, 
straksėdamas nuo vienos kojos 
ant kitos, — kai tik žiema pra- 
ėjo ir primulės pradėjo skleisti 
savo gelsvas žvaigždutes, Ma- 
lūnininkas pasakė savo Žmo- 
nai, kad ketinąs leistis žemyn 


ir aplankyti mažąjį Hansą. 

— Kokia gera tavo širdis! — sušuko jo Žmona. — Tu visada 
galvoji apie kitus. Tik neužmiršk pasiimti didžiojo krepšio gė- 
lėms. 

Malūnininkas pririšo malūno sparnus stipria geležine gran- 
dine ir nusileido nuo kalvos su krepšiu ant rankos. 

— Labas rytas, mažasis Hansai, — tarė Malūnininkas. 

— Labas rytas, — atsakė Hansas, pasirėmęs kastuvu ir išsišiepęs 
iki pat ausų. 

— Kaip praleidai ilgą žiemą? — paklausė Malūnininkas. 

— O, dėkui! — sušuko Hansas, — tu labai mielas žmogus, kad 
manimi rūpiniesi, iš tiesų labai mielas žmogus. Atvirai sakant, 
man buvo itin riesta, bet šit pavasaris atėjo, ir aš vėl esu visiškai 
laimingas, ir visos mano gėlės gražiai auga. 

— Mes žiemą dažnai pakalbėdavome apie tave, Hansai, — tarė 
Malūnininkas, — ir mums būdavo įdomu, kaip tu gyveni. 

— Tai malonu iš tavęs girdėti, — tarė Hansas, — aš jau beveik 
būgštavau, ar nebūsite manęs užmiršę. 

— Hansai, aš stebiuosi tavimi, — pasakė Malūnininkas, — kas 
draugus užmiršta. Tokią stebuklingą ypatybę turi draugystė, bet 
tik tu nesupranti gyvenimo poezijos. Beje, kokios gražios tavo 
primulės. 

- Jos tikrai labai gražios, — tarė Hansas, — ir viena laimė, kad 
aš jų tiek daug turiu. Nunešiu į turgų ir parduosiu burmistro 
dukteriai, o už gautus pinigus išpirksiu savo karutį. 

— Išpirksi savo karutį? Nori pasakyti, kad pardavei? Kokią 
kvailystę tu padarei! 

— Teisybė tokia, — sakė Hansas, — kad aš kitaip negalėjau. 
Matai, žiema buvo man labai sunki, ir aš visai nebeturėjau už ką 
duonos nusipirkti. Pirmiausia pardaviau sidabrines sagas iš savo 
išeiginio švarko, paskui sidabrinę grandinėlę, vėliau ilgąją pypkę, 
pagaliau pardaviau ir karutį. Bet dabar aš vėl viską išpirksiu. 

— Hansai, — tarė Malūnininkas, — aš tau atiduosiu savo ka- 
rutį. Jis ne itin geras; tikrai, vieno šono nebėra visiškai, ir stipinai 
keli išlūžę, bet vis dėlto aš jį tau atiduosiu. Žinau, čia mano labai 
jau didelis dosnumas, ir daug kas laikys mane paskutiniu kvailiu, 
kad skiriuosi su savo karučiu, bet aš ne toks kaip kiti žmonės. 
Manau, kad dosnumas sudaro draugystės esmę, o, be to, aš jau 
turiu įsigijęs naują karutį. Taigi būk ramus ir nesirūpink, aš 
atiduosiu tau savo karutį. 

— Taip, čia didelis tavo dosnumas, — tarė mažasis Hansas, ir 
jo linksmas apskritas veidas švytėjo iš džiaugsmo. — Aš lengvai 
galėsiu jį pasitaisyti, turiu namie gerą lentą. 

— Gerą lentą! — tarė Malūnininkas. — Nagi man kaip tik rei- 
kia lentos klojimo stogui! Prakiuro didelė skylė ir, jeigu neužlo- 
pysiu, javus gali sulyti. Kaip gerai, kad tu apie tai užsiminei! Ir va 
ko nereikia pamiršti: vienas geras darbas visuomet traukia paskui 
save kitą gerą darbą. Aš tau padovanojau karutį, o tu man dova- 
noji lentą. Žinoma, karutis vertas kur kas daugiau negu lenta, bet 
tikra draugystė niekad tokių daiktų neskaičiuoja. Būk geras, at- 
nešk man ją tuojau, ir aš dar šiandien imsiuos taisyti savo klojimą. 


— Žinoma, — sušuko mažasis Hansas, nubėgo į pašiūrę ir iš- 


traukė lentą. 
— Nelabai didelė ta tavo lenta, — tarė Malūnininkas, žiūrinė- 
damas ją, — ir aš beveik manau, kad kai užsilopysiu klojimo sto- 

gą, tau nebeliks kuo karučio taisyti, bet, aišku, tai ne mano kaltė. 
O dabar, kadangi aš dovanojau tau savo karutį, tu tikriausiai 
duosi man už tai gėlių. Štai krepšys, ir, žiūrėk, priskink jį pilną. 

— Pilną? — susirūpinęs tarė mažasis Hansas, nes tas krepšys 
buvo tikrai labai didelis, ir jis žinojo, kad prikrovus jį pilną ne- 
beliks ką nešti į turgų, o jis labai troško išsipirkti savo sidabrines 
sagas. 

— Suprantama, — atsakė Malūnininkas, — kadangi aš dova- 
nojau tau savo karutį, tai nemanau, kad būtų per daug prašyti 
iš tavęs trupučio gėlių. Galbūt aš klystu, bet esu linkęs manyti, 
kad draugystei, tikrai draugystei, svetimas bet koks savanaudiš- 
kumas. 

— Brangusis mano drauge, geriausias mano drauge, - sušuko 
mažasis Hansas, — visos mano sodo gėlės yra tavo. Tavo gera 
nuomonė man visada brangesnė negu mano sidabrinės sagos, — 
ir jis nubėgęs išskynė visas puikiąsias primules, kol prikrovė Ma- 
lūnininko krepšį. 

— Viso labo, mažasis Hansai, — pasakė Malūnininkas, kop- 
damas prieš kalnelį su lenta ant pečių ir dideliu krepšiu rankoje. 

— Viso labo, — atsiliepė mažasis Hansas ir vėl ėmėsi smagus 
kasinėti daržą; jis labai džiaugėsi karučiu. 

Kitą dieną jis raišiojo ant verandos dekoraty- 
vinius krūmus, tik šit girdi - Malūnininkas jį šau- 
kia nuo kelio. Tuoj jis nušoko nuo kopėčių ir, nu- 
bėgęs į sodą, pažiūrėjo pro tvorą. 

Ten stovėjo Malūnininkas su dideliu maišu miltų ant nugaros. 

— Brangus mažasis Hansai, — tarė Malūnininkas, — ar nesu- 
tiktum už mane nunešti šitą miltų maišą į turgų? 

— O, kaip gaila, — tarė Hansas, — bet šiandien visai neturiu 
laiko. Aš turiu visus vijoklius priraišioti, ir visas gėles palaistyti, 
ir visą šieną sugrėbti. 

— Ber iš tiesų, — tarė Malūnininkas, — kai pagalvoji, kad aš 
atiduodu tau savo karutį, tai itin nedraugiška, kad tu nenori 
man padaryti paslaugos. 

— O, nekalbėk šitaip, — sušuko mažasis Hansas, — aš kaip 
gyvas niekad nesutiksiu būti nedraugiškas, — įbėgo į vidų, stvėrė 
kepurę ir nukėblino su dideliu maišu ant kupros. 

Buvo labai karšta diena, ir kelias baisiai dulkėjo; ir kol Han- 
sas pasiekė šeštą mylios stulpą, buvo taip pavargęs, jog turėjo 
atsisėsti ant žemės ir pailsėti. Bet tuoj vėl narsiai kėlėsi ir ėjo ir 
pagaliau priėjo turgų. Neilgai trukęs, jis labai gerai pardavė mil- 
tus ir tuoj pat išsiruošė namo, mat bijojo, kad, per vėlai išėjęs, 
nesutiktų kelyje plėšikų. 

— Šiandien buvo tikrai sunki diena, — tarė sau mažasis Han- 
sas, eidamas gulti, — bet džiaugiuosi, kad neatsakiau Malūninin- 
kui, nes jis yra geriausias mano draugas, o, be to, jis man paža- 
dėjo atiduoti savo karutį. 

Kitą rytą anksti Malūnininkas nusileido nuo kalvos pasiimti 
savo pinigų už miltų maišą, bet mažasis Hansas buvo taip išvar- 
gęs, kad dar tebegulėjo lovoje. 

— Garbės žodis, — tarė Malūnininkas, — tu esi di- 
delis tinginys. Kadangi aš tau dovanosiu karutį, ma- 
nau, kad galėtum tikrai uoliau darbuotis. Dykinėji- 

mas — pirmutinė nuodėmė, ir man labai nepatinka tingūs ar 
gaišūs draugai. Tu neturėtum užsigauti dėl tokio tiesaus mano 
žodžio. Žinoma, man į galvą neateitų taip kalbėti, jeigu nebū- 
čiau tavo draugas. Bet ko būtų verta draugystė, jeigu draugas 
draugui stačiai nepasakytų, ką jis galvoja? Lipšnų, palankų ar 
malonų žodį kiekvienas pasakys, bet nemalonius dalykus rėš tik- 
tai tikras draugas, nesivaržydamas įskaudinti. Taip, tikras drau- 
gas iš tiesų mieliau šitaip ir padarys, nes jis žino, kad jo žodžiai 
išeis į gera. 


— Aš labai atsiprašau, — tarė mažasis Hansas, prasitrindamas 
akis ir nusimaudamas naktinę kepuraitę, — bet buvau taip nuvar- 
gęs, kad maniau patysoti truputį lovoje ir pasiklausyti paukščių 
čiulbėjimo. Žinai, man visad geriau sekasi dirbti pasiklausius 
paukščių giesmės. 

— Taip? Man malonu girdėti, — pasakė Malūnininkas, plekš- 
nodamas mažajam Hansui per nugarą, — mat noriu, kad tu atei- 
tum į malūną, kai tik apsirengsi, ir pataisytum man klojimo stogą. 

Vargšui mažajam Hansui baisiai rūpėjo eiti darbuotis į savo so- 
dą, mat jo gėlės jau dvi dienas buvo nelaistytos, bet nesinorėjo atsa- 
kyti Malūnininkui, nes Malūnininkas buvo jam toks geras draugas. 

— Kaip tau atrodo, ar labai nedraugiškai padaryčiau, jei saky- 
čiau, kad neturiu laiko? — pasiteiravo jis droviu ir baikščiu balsu. 

— Suprantama, — atsakė 
Malūnininkas. - Aš nemanau, 
kad iš tavęs per daug reikalau- 
ju, nes aš juk pažadėjau ati- 
duoti tau savo karutį; bet, Ži- 
noma, jeigu tu atsisakysi, aš 
eisiu ir lopysiu stogą pats. 

— O! Jokiu būdu, — sušuko 
mažasis Hansas; jis šoko iš 
lovos, apsirengė ir nuėjo prie 
klojimo. 

Dirbo ten kiaurą dieną iki 
pat saulės laidos, o saulei lei- 
džiantis Malūnininkas atėjo 
pažiūrėti, kaip jam sekasi. 

— Ar jau užlopei stogo sky- 
lę, mažasis Hansai? — sušuko 
Malūnininkas džiugiu balsu. 

— Taip, užlopiau, — atsakė 
mažasis Hansas, lipdamas ko- 
pėčiomis žemyn. 


— O! — tarė Malūninin- 
kas, — nėra malonesnio darbo, 
kaip dirbti už kitą. 


— Tikrai didelė laimė gir- 
dėti tave kalbant, — atsakė ma- 
žasis Hansas, sėsdamasis ir 
šluostydamasis kaktą, — labai 
didelė laimė. Bet man pačiam 
turbūt niekad neateis į galvą 
tokių puikių minčių kaip tau. 

— O, ateis ir tau, — pasakė 
Malūnininkas, — tik tu turi la- 
biau stengtis. Dabar tu išma- 
nai tik draugystės praktiką, 
ateis laikas, tu išmanysi ją ir 
teoriškai. 

— Ar tu išties taip manai? — 
paklausė mažasis Hansas. 

— Nė kiek tuo neabejoju, — 
atsakė Malūnininkas, — bet 
dabar, pataisęs stogą, tu ver- 
čiau eik namo ir ilsėkis, nes 
norėsiu, kad rytoj išgintum 
mano bandą į kalnus. 

Vargšas mažasis Hansas bi- 
jojo ką ir besakyti, ir kitą rytą 
anksti Malūnininkas atvarė sa- 
vo bandą tiesiai prie lūšnelės, 
o Hansas išsivarė ją į kalnus. 
Jis sugaišo visą dieną, kol su- 
vaikščiojo ten ir atgal, ir kai 
grįžo, buvo tiek išvargęs, jog 
kaip sėdo ant kėdės, taip ir už- 
migo ir pabudo tiktai dienai 
išaušus. 

— Kokia smagi diena man 
bus sode šiandien, — tarė jis ir 
nedelsdamas nuėjo darbuotis. 

Bet jam vis nelikdavo laiko 
pasirūpinti savo gėlėmis, nes 
jo draugas Malūnininkas nuo- 

lat lankydavosi pas jį ir siuntinėdavo su visokiomis užduotimis, 
kurios atimdavo daug laiko, arba kviesdavosi padėti jam malūne. 
Mažasis Hansas kartais labai krimsdavosi bijodamas, kad jo gėlės 
nepamanytų, jog jis užmiršo jas, bet guodėsi ta mintimi, kad 
Malūnininkas juk yra geriausias jo draugas. 

— Be to, — sakydavo mažasis Hansas, — jis pažadėjo atiduoti 
man savo karutį, o tai yra tikras jo dosnumas. 

Taip mažasis Hansas už Malūnininką dirbo, o malūnininkas 
kalbėjo kuo gražiausias kalbas apie draugystę, kurias Hansas 
žymėdavosi užrašų knygutėje, o paskui naktį pasiskaitydavo, nes 
jis buvo labai stropus mokinys. 

Šit vieną vakarą, kai mažasis Hansas sėdėjo prie židinio, 
kažkas garsiai pasibeldė į duris. Oras tą naktį buvo baisus, vėjas 
daužėsi, staugė aplink trobą kaip pašėlęs, tai iš karto Hansas 
pagalvojo, kad audra subeldė. Bet beldimas pasigirdo dar ir dar, 
ir kiekvieną sykį vis garsiau. 

— Koks nors vargšas pakeleivis, — tarė sau mažasis Hansas, 
bėgdamas prie durų. 

Lauke stovėjo Malūnininkas su žibintu vienoje rankoje ir su 


didele lazda kitoje. 

— Brangus mažasis Hansai, - sušuko Malūnininkas, — didelė 
bėda mane ištiko. Mano mažylis vaikas nukrito nuo kopėčių ir 
susižeidė, tai reikia eiti daktaro. Bet jis gyvena taip toli, o naktis 
tokia bjauri, jog aš dabar ką tik sugalvojau, kad būtų daug ge- 
riau, jei tu nueitum už mane. Tu žinai, aš atiduodu tau savo ka- 
rutį, ir visiškai teisinga, jei tu man ką nors už tai padarysi. 

— Iš tikrųjų, — sušuko mažasis Hansas, — tavo atsilankymas 
man yra didelė garbė, ir aš tučtuojau einu. Bet prašyčiau pasko- 
linti man savo žibintą, nes naktis tokia tamsi, aš galiu įkristi į 
griovį. 

— Man labai gaila, - atsakė Malūnininkas, — bet čia mano 
naujasis žibintas, ir man būtų didelis nuostolis, jeigu jam kas 
nors atsitiktų. 

— Gerai, ne bėda, apsieisiu be jo, — sušuko mažasis Hansas, 
nusikabino didžiuosius kailinius, šiltą raudoną kepurę, užsirišo 
šaliką ant kaklo ir išėjo. 

Kokia baisi audra siautė tą naktį! Buvo taip tamsu, jog maža- 
sis Hansas vos galėjo įžiūrėti, o vėjas toks smarkus, jog jis vos vos 
negriuvo žemėn. Tačiau jis labai narsiai laikėsi ir, tris valandas 
ėjęs, pagaliau priklampojo iki daktaro namų ir pasibeldė į duris. 

— Kas ten? — sušuko daktaras, iškišęs galvą pro 
miegamojo langą. 

— Mažasis Hansas, daktare. 

— Ko tau reikia, mažasis Hansai? 

— Malūnininko sūnus nukrito nuo kopėčių ir su- 
sižeidė, ir Malūnininkas prašo, kad jūs tuojau atvyktumėte. 

— Gerai! — pasakė daktaras. Jis liepė pabalnoti arklį, paduoti 
aulinius batus, žibintą, nulipo žemyn ir nujojo Malūnininko 
namų link, o mažasis Hansas nulapseno iš paskos. 

Bet audra šėlo vis smarkiau ir smarkiau, lietus pylė čiurkš- 
lėmis, ir mažasis Hansas nebegalėjo nei matyti kur einąs, nei 
spėti paskui arklį. Galiausiai jis pametė kelią ir nuklydo į liūną, 
kur buvo labai pavojinga eiti, nes visur žiojėjo gilūs akivarai. Tenai 
vargšas mažasis Hansas ir prigėrė. Jo kūną rado kitą dieną ožkų pie- 
menys, plūduriuojanų dideliame duburyje ir parnešė į jo lūšnelę. 

Visi suėjo į mažojo Hanso laidotuves, nes jis buvo visų mėgs- 
tamas. O Malūnininkas buvo pats svarbiausias gedėtojas. 

— Kadangi aš buvau geriausias jo draugas, — pasakė Malūni- 
ninkas, — tai man tinka užimti geriausią vietą, — ir jis žengė lai- 
dotuvių procesijos priekyje, apsivilkęs ilgu juodu švarku, kart- 
kartėmis šluostydamasis akis didele nosine. 

— Mažojo Hanso tikrai pasiges kiekvienas iš mūsų, — tarė kal- 
vis, kai po laidotuvių jie visi patogiai sėdėjo smuklėje girsnodami 
vyną, paskanintą šaknelėmis, ir valgydami saldžius pyragaičius. 

— Bent aš tai tikrai gedėsiu, — atsakė Malūnininkas, — mat jau 
buvau beveik kaip ir padovanojęs jam savo karutį, o dabar tikrai 
nebežinau, ką su juo veikti. Jis man tik painiojasi po kojomis na- 
muose, o yra toks sulūžęs, kad aš nieko negaučiau už jį, jeigu 
norėčiau parduoti. Daugiau jau šiukštu niekam nieko 
nebedovanosiu. Visada žmogus gauni nukentėti dėl sa- 
vo dosnumo. 


— Na ir? — tarė vandeninė Žiurkė po ilgos pertraukos. 

= Cia jau ir galas, - pasakė 
Čivyliukas. 

— Bet kaip toliau buvo Ma- 
lūnininkui? — paklausė vande- 
ninė Žiurkė. 

— O! Kad aš nė nežinau, — 
atsakė Čivyliukas. — Be to, man 
visiškai ir neįdomu. 

— Iš to aiškiai matyti, kad 
jūs jokios atjautos neturit, — 
tarė vandeninė Žiurkė. 

— Žinot, jūs turbūt ne visai 
supratote šio pasakojimo pamo- 
komąją mintį, — tarė Čivyliukas. 

— Ką tokį, ką? — sucypė 
vandeninė Žiurkė. 

— Pamokomąją mintį. 

— Ar jūs norite pasakyti, 
kad pasakojimas turėjo pamo- 
komąją mintį? 

— Tai jau taip, — atsakė t 
vyliukas. 

— Še tai tau, — tarė vande- 
ninė Žiurkė labai piktai. — Ma- 
nau, jūs tą turėjote pasakyti 
man prieš pradėdamas pasako- 
ti. Tada aš tikrai nebūčiau jūsų 
klausiusis, o tik pasakiusi kaip 
tasai kritikas: „Tpfu!“ Tačiau 
galiu tą pasakyti ir dabar, — ji 
suspigo visa gerkle „Tpfu!“, su- 
vizgino uodegą ir šmurkštelėjo 
atgal į savo urvą. 

— Kaipgi jums patinka vandeninė Žiurkė? — paklausė Antis, 
atsiyrusi po valandėlės. — Ji turi labai daug gerų bruožų, bet aš, 
būdama motina, negaliu be ašarų žiūrėti į užkietėjusią senmergę. 

— Rodos, būsiu ją užpykdinęs, — atsakė Čivyliukas. - Mat aš 
papasakojau jai istoriją su pamokomąja mintimi. 

— O, taip daryti visada labai pavojinga! — tarė Antis. 
Ir aš visiškai su ja sutinku. 

|-- POPIETĘ grįždami iš mokyklos vaikai užsuk- 
davo į Milžino sodą pažaisti. 

Tai buvo didelis gražus sodas, prižėlęs minkštos žolės. Kur ne 
kur iš žolės lyg žvaigždutės stiebėsi žavios gėlytės, dvylika persikų 
medelių, augančių sode, pavasarį apsipildavo švelniais rožių ir 
perlų spalvos žiedais, o rudenį gausiai aplipdavo vaisiais. Me- 
džiuose paukščiai taip saldžiai čiulbėjo, jog vaikai, metę žaidi- 
mus, imdavo jų klausytis. 

— Kaip gera mums čia! — krykštavo jie. 

Vieną dieną sugrįžo Milžinas. Jis buvo išėjęs aplankyti savo 
draugo Konvalio vilktako ir išbuvo pas jį septynerius metus. Per 
septynerius metus spėjo apsakyti viską, ką buvo norėjęs, nes ne- 
buvo per daug iškalbus, ir susibaudė grįžti atgal į savo pilį. O 
parkeliavęs išvydo vaikus žaidžiant sode. 

— Ką jūs čia veikiate? — užriko baisiu balsu, ir vaikai išsibė- 
giojo. 

— Mano sodas yra mano 
sodas, — pasakė Milžinas, — ir 
kiekvienas turi tai įsikalti į 
galvą. Niekam, be manęs, 


nebus leista čia Žaisti. + 
Jis apsitvėrė aukšta siena ir 
pakabino skelbimą: 


ĮEITI DRAUDŽIAMA. 
NEKLAUŽADOS BUS 


NUBAUSTI. 


Milžinas buvo didelis sava- 
naudis. 

Vargšams vaikams nebeli- 
ko kur žaisti. Rinkosi ant 
kelio, bet kelias buvo labai 
dulkėtas, pilnas aštrių akme- 
nukų, ir jiems ten žaisti ne- 
patiko. Pasibaigus pamokoms, 
dabar jie slampinėjo aplink 
didžiąją sieną ir kalbėjo apie 
nuo jų paslėptą puikųjį sodą. 

— Kaip gera mums ten 
buvo, — sakė jie vienas kitam. 

Paskui atėjo Pavasaris, ir 
visuose pašaliuose margavo 
gėlytės, knibždėte knibždėjo 
paukščiai. Tiktai Savanaudžio 
Milžino sode tebebuvo žiema. 


SAVANAUDIS MILŽINAS 

Paukščiai nebenorėjo ten čiul- 
bėti, nes trūko vaikų, o me- 
džiai užmiršo žydėti. Kartą 
graži gėlytė kyštelėjo galvutę iš 
po žolės, bet pamatė skelbimą 
ir taip susigraudino dėl vaikų, 
jog sulindo atgal į žemę mie- 
goti. Vieninteliai lankytojai, 
kuriems čia patiko, buvo Snie- 
gas ir Speigas. 

— Pavasaris pamiršo šį so- 
dą, — džiūgavo jie, — ir mes čia 
dabar karaliausime ištisus me- 
tus. 

Sniegas užklojo žolę stora 
balta drobule, o Speigas išrašė 
visus medžius sidabro raštais. 
Tada jie pasikvietė Šiaurės Vė- 
ją paūžauti su jais, ir tas atrū- 
ko. Jis buvo apsitūlojęs kaili- 
niais ir visą naktį trankėsi so- 
de, baladojosi po kaminus. 

— Tai puiki vietelė, — sakė 
jis, — turime pasikviesti į sve- 
čius ir Krušą. 

Pribuvo ir Kruša. Diena 
dienon po tris valandas ji ka- 
pojo pilies stogą, kol išmušė 
didžiumą čerpių, o paskui 
siautė daužėsi po sodą. Ji vil- 
kėjo pilkais drabužiais, jos 
alsavimas buvo ledinis. 

— Nesuprantu, kodėl taip vėluoja Pavasaris, — 
sakė Savanaudis Milžinas sėdėdamas prie lango ir 
žiūrėdamas į apšalusį baltą sodą. - Manyčiau, oras 


turėtų veikiai keistis. 

Ber Pavasaris taip ir neatėjo, neatėjo nė Vasara. Ruduo kiek- 
vieną sodą apdalino vaisiais, bet ničnieko neatnešė į Milžino 
sodą. 

Jis per didelis egoistas, - sakė Ruduo. Tad čia visą laiką sve- 
čiavosi Žiema, o Šiaurės Vėjas, Kruša, Speigas ir Sniegas dūko 
medžiuose. 

Vieną rytą Milžinas nubudęs lovoje išgirdo švelnius muzikos 
garsus. Jo ausims jie skambėjo taip maloniai, jog jis pamanė, kad 
pro šalį traukia Karaliaus muzikantai. O iš tikrųjų tik mažas 
čivyliukas čiulbėjo už lango, bet Milžinas taip seniai nebuvo gir- 
dėjęs paukščių savo sode, jog čivyliuko giesmė jam pasirodė 
gražiausia muzika pasaulyje. Tada Kruša nustojo sūkuriuoti jam 
viršum galvos, Šiaurės Vėjas liovėsi kaukęs, o pro pravirą langą 
atsklido saldus kvapas. 

— Matyt, pagaliau atėjo Pavasaris, — tarė Milžinas, iššoko iš 
lovos ir apsidairė. 

Ką jis išvydo? 

Atsivėrė nuostabus reginys. Pro plyšelius sienoje į sodą buvo 
sulindę vaikai ir sutūpę ant medžių šakų. Kiekviename medyje, 
kur jis užmetė akį, buvo matyti po vaikiuką. O medžiai taip 
džiaugėsi sugrįžusiais vaikais, jog apsiskleidė žiedais ir švelniai 
lingavo savo šakas viršum jų galvų. Skraidžiojo paukščiai ir 
čiulbėjo ulbėjo iš džiaugsmo, o gėlės stiebėsi iš žalios 
žolės ir juokėsi. Tai buvo žavus reginys, ir tiktai 
viename sodo kampe dar laikėsi Žiema. Tai buvo 
nuošaliausias užkampis, ir jame kiūtojo mažas ber- 


niukas. Toks mažutis, jog neįstengė pasiekti šakų, "8 


LLTI 

tad vaikščiojo aplinkui ir verkė. Vargšas medelis vis dar tebebu- 
vo po šerkšnu ir sniegu, ir po jį siautėjo ūžavo Šiaurys. 

— Kabinkis į mane, — pasakė Medis ir palenkė šakas žemai 
žemai, kiek galėjo, bet berniukas buvo per mažas. 

Ir Milžinui širdis sutirpo bežiūrint pro langą. 


— Koks buvau savanaudis! — tarė jis. — Dabar žinau, kodėl 
Pavasaris nenorėjo čionai ateiti. Aš užkelsiu tą vargšą vaikelį į 
medžio viršūnę, o paskui sugriausiu sieną, ir mano sode 
visuomet žais vaikai. 

Jis iš tikrųjų labai krimtosi dėl to, kaip buvo pasielgęs. Tad 
jis nutykino laiptais, patyliukais atidarė paradines duris ir išėjo į 
sodą. Bet kai vaikai jį pamatė, persigando ir išbėgiojo, o į sodą 
vėl sugrįžo Žiema. Tik mažasis berniukas nepabėgo, nes jo akys 
buvo taip apsiašarojusios, jog ir nepastebėjo Milžino. Milžinas 

tyliai priėjo prie jo iš užpa- 
kalio, suėmė jį atsargiai ranka 
ir įkėlė į medį. Ir medis iškart 
pražydo, sulėkė ant jo paukš- 
čiai ir ėmė čiulbėti, o mažasis 
berniukas, išskėtęs abi rankas, 
apglėbė Milžino kaklą ir pa- 
bučiavo. Ir kiti vaikai, pamatę, 
kad Milžinas nebeniršta, subė- 
go atgal, o kartu su jais grįžo 
Pavasaris. 

— Dabar tai jūsų sodas, 
vaikučiai, — pasakė Milžinas 1r, 
paėmęs didelį kirvį, nugriovė 
sieną. Kai žmonės per pietus 
ėjo į turgų, matė Milžiną žai- 
džiantį su vaikais gražiau- 
siame, kokį tik kada buvo re- 
gėję, sode. 

Visą dieną vaikai žaidė, o 
vakare priėjo prie Milžino 
palinkėti labos nakties. 

— O kur jūsų mažasis bi- 
čiulis? — paklausė jis. — Tas ber- 
niukas, kurį įkėliau į medį? — 
Milžinui jis labai krito į širdį, 
nes jį pabučiavo. 

— Mes nežinome, — atsakė 
vaikai. — Jis jau nuėjo. 

— Turite jam pasakyti, kad 
būtinai ateitų rytoj, — paprašė 
Milžinas. 

Bet vaikai atsakė, kad neži- 
no, kur jis gyvena ir kad iki 
šiol nebuvo jo matę. Milžinas 
labai nusiminė. 

Kiekvieną popietę, pasibai- 
gus pamokoms, vaikai atei- 
davo ir žaisdavo su Milžinu. 
Tačiau mažasis vaikutis, kurį 
Milžinas pamilo, niekada dau- 
giau nepasirodė. Milžinas bu- 
vo labai malonus visiems, tik 
ilgėjosi savo mažojo draugo ir 
dažnai apie jį kalbėdavo. 

— Kaip norėčiau jį pama- 
tyti! — nuolat kartojo. 

Metai ėjo. Milžinas paseno 
ir paliego. Nebegalėjo žaisti, 
todėl sėdėjo dideliame krėsle, 
žiūrėjo į žaidžiančius vaikus ir 
grožėjosi savo sodu. 

— Turiu daug gražių gė- 
lių, — tarė jis, — bet iš visų gė- 
lių pasaulyje gražiausios yra 
vaikai. 

Vieną žiemos rytmetį reng- 
damasis jis pažvelgė pro langą. 
Dabar jam nebebuvo pikta ant 
Žiemos, nes žinojo, kad Žie- 
ma ateina tik tada, kai Pavasa- 
ris miega ir gėlės ilsisi. 

Staiga jis pasitrynė akis iš 
nuostabos ir negalėjo atsižiū- 

rėti. Reginys buvo iš tiesų stebuklingas. Nuoša- 
liausiame sodo kampe stovėjo medis, visas apklėstas 
puikiais baltais žiedais. Jo šakos buvo iš aukso, nuo jų 

sviro sidabro vaisiai, o po medžiu išvydo mažąjį berniuką, 
kurį buvo pamilęs. 

Iš didelio džiaugsmo Milžinas laiptais nubildėjo žemyn ir iš- 
puolė į sodą. Paknopstom per žolę jis pribėgo prie berniuko. O 
kai priėjo visai arti, jo veidas išraudo iš pykčio, ir jis tarė: 

— Kas drįso tave sužeisti? 

Nes berniuko rankų delnuose buvo dviejų vinių žymės, kojy- 
tėse taip pat. 

— Kas drįso tave sužeisti? — šaukė Milžinas. — Tik pasakyk 
man, aš paimsiu savo didįjį kardą ir jį užmušiu. 

— Ne! - atsakė vaikas. — Ne, nes tai meilės žaizdos. 

— Kas tu esi? — paklausė Milžinas, baimingo džiaugsmo 
sukrėstas, ir sukniubo ant kelių prieš vaikutį. 

O vaikas nusišypsojo Milžinui ir pasakė: 

— Tu man kartą leidai žaisti savo sode, o šiandien eisi kartu 
su manim į mano sodą, kuris yra Rojus. 

Ir kai vaikai tądien po pietų atbėgo, rado Milžiną negyvą gu- 
lintį po medžiu, visą apklėstą baltais žiedais. 

ARALIAUS SŪNUS rengėsi vesti, tad buvo ko džiaugtis 

visam kraštui. Jis visus metus laukė savo nuotakos, ir 
pagaliau ji čia. Toji buvo rusų Princesė ir atkeliavo ilgą kelią nuo 
pat Suomijos rogėmis, kurias traukė šeši elniai. Rogės buvo iš 
aukso, atrodė kaip didelė gulbė, ir tarp jos sparnų gulėjo mažutė 
Princesė. Ilga šermuonėlių mantija dengė ją iki pat kulnų, ant 
galvos turėjo sidabru išsiuvinėtą mažučiukę kepurytę, o pati 
buvo balta kaip tie sniego rūmai, kuriuose iki tol jos gyventa. 
Tokia balta, jog žmonės visi stebėjosi, kol ji važiavo gatvėmis. „Ji 
kaip balta rožė!“ — šaukė jie ir bėrė gėles iš balkonų. 

Prie Pilies vartų jos pasitikti išėjo Princas. Jo buvo svajingos 
žibuoklių spalvos akys, o plaukai grynas auksas. Ją išvydęs, 
Princas priklaupė ant vieno kelio ir pabučiavo jos ranką. 

- Jūsų atvaizdas puikus, — sušnibždėjo jis, — bet jūs pati dar 
puikesnė, — ir mažoji Princesė išraudo. 

— Pirma ji buvo kaip balta rožė, — tarstelėjo Pa- 
žas kažkam į šalį, — o dabar yra lyg raudona rožė. 
Tai džiaugsmo buvo visiems karaliaus rūmams! 

Kitas tris dienas tik ir tebuvo girdėti: „Balta 
rožė, Raudona rožė, Raudona rožė, Balta rožė“. O 
Karalius įsakė jaunajam Pažui padvigubinti atlyginimą. Tik kad 
jis atlyginimo išvis negaudavo, tai nedaug ką ir pelnė, užtat 
susilaukė didelės garbės, deramai buvo paminėtas ir Rūmų laik- 
raštyje. 

Trims dienoms prabėgus buvo iškeltos vestuvės su prašmat- 
niomis apeigomis. Jaunikis su nuotaka ėjo susikibę už rankų po 
purpuriniu baldakimu, išsiuvinėtu mažyčiais perlais. Paskui pra- 
sidėjo Karališkosios vaišės, ir truko jos penkias valandas. Princas 
ir Princesė sėdėjo stalo gale Didžiojoje Menėje ir gėrė iš skaid- 
raus krištolo taurės. Tiktai ištikimai mylintys galėjo gerti iš šitos 
taurės, nes jeigu ją būtų palietusios melagingos lūpos, krištolas 
būtų padulsvavęs, praradęs skaidrumą ir blizgesį. 

— Aiškiai matyti, kad jie myli vienas kitą, — pasakė jaunasis 
Pažas. — Jų meilė skaidri lyg; krištolas. 

Ir Karalius vėl padvigubino jam adyginimą. 

— Kokia garbė! — vienu balsu suklego dvariškiai. 


Po vaišių buvo puota. Nuotaka ir jaunasis turėjo sušokti Ro- 
žių šokį, o Karalius sutiko pagroti fleita. Grojo jis labai prastai, 
bet niekas nebūtų drįsęs jam to pasakyti, nes jis buvo Karalius. 
Tiesą sakant, jis mokėjo tik dvi daineles ir pats niekad gerai ne- 
žinojo, kurią groja, nors nebuvo tai ir nesvarbu, nes kad ir ką jis 
būtų daręs, visi būtų šaukę: „Žavu! Žavu!“ 

Paskutinis programos numeris buvo didelis fejer- 
verkas, per patį vidurnaktį. Mažoji Princesė kaip gy- 
va fejerverko nebuvo regėjusi, tai Karalius paliepė 
Rūmų Pirotechnikui vestuvių dieną būti pasiren- 
gusiam. 

— O kaip atrodo fejerverkas? — klausė ji Princą rytą, vaikš- 
tinėdama po terasą. 

— Kaip Šiaurės pašvaistė, — atsakė Karalius, visada mėgęs atsa- 
kinėti į klausimus, užduodamus kitiems žmonėms. — Tiktai la- 
biau įprastas. Man pačiam jis geriau patinka už žvaigždes, nes 
visuomet žinai, kada laukti jo suspindint, o jo gražumas — kaip 
mano fleitos garsų. Būtinai turite pamatyti. 

Pagaliau Karaliaus sode buvo pastatyta aukšta pakyla, ir, kai 
tik Rūmų Pirotechnikas viską, ko reikia, sudėjo į vietas, raketos 
ėmė,viena su kita šnekučiuotis. 

— Pasaulis išties be galo žavus, — kalbėjo mažoji Petarda. — 
Pažvelkit ana į tas geltonas tulpes. Jeigu jos galėtų dar ir pykš- 
telėti kaip tikros ugnys, nebūtų mielesnių. Labai džiaugiuosi, 
kad gavau pakeliauti. Kelionės nuostabiai praskaidrina sielą ir 
leidžia atsikratyti visokių prietarų. 

— Karaliaus sodas — dar ne pasaulis, kvailute Petarda, - įsiter- 
pė didžioji Romos žvakė. — Pasaulis platus, ir tau prireiktų trijų 
dienų jam visam pamatyti. 

— Ber kuri vieta, kuri tau miela, yra tavo pasaulis, — svajingai 
atsiliepė Ugnies ratas, kuris jaunystėje buvo įsimylėjęs seną pu- 
šinę dėžutę ir didžiavosi savo sudaužyta širdim. — Bet meilė išėjo 
iš mados, poetai ją užmušė. Jie tiek daug rašė apie ją, kad niekas 
ja nebetiki, — aš tuo nesistebiu. Tikra meilė kenčia ir tyli. Prisi- 
menu, kaip aš pats — bet ne apie tai dabar kalba. Romantika yra 
praeities liekana. 

— Niekai! — tarė Romos žvakė. - Romantika niekad nemiršta. 
Ji yra kaip mėnulis ir gyvena amžinai. Princas ir Princesė, pavyz- 
džiui, tikrai karštai myli vienas kitą. Aš prisiklausiau apie juos 
šįryt iš tūtos, kai abi atsidūrėme šalimais, ji apsakė paskutines 
Rūmų naujienas. 

Tačiau Ugnies ratas papurtė galvą. 

— Romantika mirė, romantika mirė, - murmėjo. Jis buvo iš 
tų, kurie mano, kad jei daug sykių kartosi tą patį, tai tas pagaliau 
taps tiesa. 

Staiga kažkas sausai kostelėjo, ir jie visi apsidairė. 

Krenkštė ilgšė pasipūtėlė Raketa, pririšta prie ilgos lazdos 
galo. Ji visada atsikosėdavo pradėdama kalbėti, kad atkreiptų į 
save dėmesį. 

— Khm! Khm! — sukrenkštė ji, ir visi sukluso, tik 

vienas Ugnies ratas vis dar purtė galvą ir murmėjo: 
— Romantika mirė. 

— Prašome laikytis tvarkos! — sušuko Liepsnos fontanas. 

Jis buvo linkęs į politiką, aktyviai reikšdavosi vietiniuose 
rinkimuose ir parlamentinius posakius mokėjo tinkamai pritai- 
kyti. 

— Mirė ir nebeprisikels, — sušnibždėjo Ugnies ratas, jau 
grimzdamas į miegą. 

Kai visi nuščiuvo, Raketa atsikrenkštė trečią kartą ir prabilo. 
Ji kalbėjo iš reto, aiškiai, lyg būtų diktavusi memuarus, ir visuo- 
met kalbėdama žvelgė pašnekovui pro petį. Iš tikrųjų jos elgesys 
buvo tiesiog pavyzdinis. 

— Turi laimę Karaliaus sūnus, - sakė ji, - tuoktis tą pačią die- 


ną, kai aš būsiu paleista į dangų. Tiesą sakant, net jei viskas būtų 
iš anksto planuota, nebūtų pavykę geriau. Princams, kaip visada, 
sekasi. 

— Dieve brangus, — įsiterpė mažoji Petarda, — o aš maniau 
kaip tik atvirkščiai - kad mus paleis į orą Princo garbei. 

— Jus galbūt, — atsakė Raketa, — aš dėl to net neabejoju, bet 
tik ne mane, nes aš visai kas kita negu jūs. Esu ypatinga Raketa, 
kilusi iš garbingos šeimos. Motina buvo anų laikų žymiausia ra- 
keta Ugnies ratas, garsėjo grakščiu šokiu. Kai būdavo jos didieji 
viešieji pasirodymai, apsisukdavo aplink savo ašį devyniolika 
kartų, kol užgesdavo, ir sukdamasi kiekvieną kartą pažerdavo 
septynias skaisčiai raudonas žvaigždes. Buvo trijų su puse pėdos 
per skersmenį, pagaminta iš geriausio parako. Mano tėvas buvo 
tokia pat Raketa kaip ir aš, — ir prancūzų kilmės. Jis 
pakilo taip aukštai, jog žmonės gąsčiojosi, kad nebe- 
grįš. Bet jis grįžo, nes buvo romaus būdo, ir krito 
nepaprastai efektingai, pabirdamas žėrinčia aukso 
dulkių liūtim. Laikraščiai apie jo kritimą prikal- 

bėjo begales liaupsių. Žinoma, Rūmų laikraštis rašė 
kaip apie pilotechnikos meno triumfą. 


— Pirotechnikos — norėjote pasakyti, pirotechni- 
kos, — įsiterpė Bengališkoji ugnis. — Aš žinau, kad tai va- 

dinama pirotechnika, nes perskaičiau šį užrašą ant savo dėžutės. 
“| — Pasakiau: pilotechnikos, — atšovė Raketa tokiu rūsčiu bal- 
su, kad Bengališkoji ugnis pasijuto taip sutriuškinta, jog iškart 
šoko kabinėtis prie mažųjų Petardų, kad pati neatrodytų esanti 
iš paskutiniųjų. 

— Kaip jau sakiau, — toliau porino Raketa, - kaip jau sakiau... 
O apie ką mes kalbėjom? 

— Jūs kalbėjote apie save, - atsiliepė Romos žvakė. 

— Taip, taip, žinau, kad gvildenau įdomią temą, kai buvau 
taip šiurkščiai pertraukta. Nekenčiu neišsiauklėjimo ir prastų 
manierų, nes esu itin jautri. Esu tikra, kad pasaulyje neatsiras 
kitos tokios jautrios būtybės kaip aš. 

— Kas yra jautri būtybė? - paklausė Liepsnos fontanas Romos 
žvakę. 

— Tai tas, kuris dėl to, kad pats turi nuospaudų, visada ki- 
tiems mina ant kojų, — pašnibždėjo Romos žvakė Liepsnos fon- 
tanui, ir tas vos neplyšo iš juoko. 

— Gal pasakysite, ko juokiatės, meldžiamieji? — pasiteiravo 
Raketa. — Aš štai nesijuokiu. 

— Aš juokiuosi, nes jaučiuosi laimingas, — atsakė Liepsnos 
fontanas. 

— Tai labai savanaudiška priežastis, — pyktelėjo Raketa. — 
Kokią teisę jūs turite jaustis laimingas? Turėtumėte pagalvoti 
apie kitus. Pavyzdžiui, pagalvoti kad ir apie mane. Aš 
visąlaik galvoju apie save ir laukiu iš kitų to paties. Štai 
kas vadinama jautrumu. Tai didelė dorybė, o aš jos tu- 
riu su kaupu. Pamanykit, sakykim, jeigu šiąnakt kas 
nors man atsitiktų, kokia tai būtų nelaimė visiems! 


48 


————72 YPATINGA RAKETA 


“Princas ir Princesė niekada nebesijaustų laimingi, 
visas jų vedybinis gyvenimas pašlytų, o Karalius? — 
žinau, kad Karalius nuo nelaimės nebeatsitiestų. Iš tik- 
rųjų, kai pradedu galvoti, kokia atsakinga mano padėtis, vos su- 
laikau ašaras. 

— Jeigu norite suteikti kitiems malonumo, — šūktelėjo Romos 
žvakė, — pasisaugokite drėgmės. 

— Žinoma, - pritarė Bengališkoji ugnis, jau spėjusi atsitokėti. — 
To moko ir sveikas protas. 

— Sveikas protas, to betrūko! — prunkštelėjo pasipiktinusi 
Raketa. - Užmiršote, kad aš nesu iš tų sveikai protaujančių, nes 
esu ypatinga. Sveiko proto netrūksta nė vienam, kam trūksta 
vaizduotės. O aš turiu vaizduotę, nes niekad neprisimenu daiktų 
tokių, kokie jie yra iš tikrųjų, visada įsivaizduoju juos atvirkščiai. 
O dėl patarimo pasisaugoti drėgmės pasakysiu, kad čia, matyt, 
nėra nė vieno suprantančio, kas apskritai yra emocinė prigimtis. 
Laimė, man dėl to galvos neskauda. Vienintelis dalykas, palai- 
kantis mane visą gyvenimą, yra supratimas apie visų kitų bega- 
linį menkumą. Tą supratimą aš tolydžio brandinau. Nė vienas iš 
jūsų neturi širdies! Jūs čia prunkščiojate ir juokaujate taip, tar- 
tum Princas ir Princesė nė nemanytų tuoktis. 

— Oi ne! - sušuko mažasis Ugnies kamuoliukas. — Kodėl jie 
turėtų nesituokti? Tai pats smagiausias nutikimas, ir, kai pakil- 
siu į orą, būtinai apie jį papasakosiu žvaigždėms. Matysite, kaip 
jos mirksės, kai patyliukais pašnibždėsiu, kokia puiki nuotaka. 

— Vaje, koks bukas požiūris į gyvenimą! — tarė Raketa. — Na, 
nieko kito ir negalėjau tikėtis. Tuščios ir dykos jūsų galvos. Juk 
gali būti, kad Princas ir Princesė apsigyvens kur nors kaime, kur 
bus gili upė, ir turės jie sūnų, mažą šviesiaplaukį berniuką 
žibuoklių akimis kaip pats Princas. Vieną dieną išeis jis 
pasivaikščioti su aukle, auklė ims ir užmigs po dideliu 
šeivamedžiu, o mažylis įkris į gilią upę ir nuskęs. O! 

Kokia skaudi nelaimė! Vargšai tėveliai neteks vienin- 
telio sūnaus! Baisu ir pagalvoti! Aš to nepakelsiu. 


— Bet jie juk neprarado savo vienintelio sūnaus, - įsi- 
terpė Romos žvakė. — Jokia nelaimė jiems iš viso neatsitiko. 

— Niekad ir nesakiau, kad prarado, — atšovė Raketa. — Sa- 
kiau, kad gali prarasti. Jeigu jie netektų savo vienintelio sūnaus, 
nebebūtų reikalo apie tai kalbėti. Mirusio nebeišverksi, — tokių 
verksnių aš negaliu pakęsti. Bet kai susimąstau, kad jie gali 
prarasti vienintelį sūnų, labai labai kremtuosi. 

— Kas tiesa, tas tiesa! - sušuko Bengališkoji ugnis. — Iš tikrųjų 
kitos tokios susikrimtusios kaip gyva nesu mačiusi. 

— Nesu mačiusi ir didesnės storžievės už jus, — atsiliepė 
Raketa. — Ir jūs negalite suprasti mano draugiškumo Princui. 

— Bet jūs visai jo nepažįstate, - burbtelėjo Romos žvakė. 

— Niekad nesu ir sakiusi, kad pažįstu, — atšovė Raketa. — Aš 
manau, kad, jeigu pažinčiau, nesipirščiau į draugus. Labai 
rizikinga užgaida pažinti iš arti draugus. 

— Bet jums verčiau nereikėtų akių drėkinti, — tarstelėjo 
Ugnies kamuoliukas. — Štai kas būtų svarbu. 

— Jums tai be galo svarbu, neabejoju, — atšovė Raketa. — O 
aš, jei norėsiu, imsiu ir apsiverksiu, — ir ji tikrai puolė į ašaras. 
Pasruvo jos lyg lietaus lašai ir vos nepaskandino dviejų vaba- 
liukų, užsimaniusių susisukti bendrą lizdelį ir ieškojusių geros 
vietelės jam. 

— Ji tikrai romantiškos prigimties, — tarė Ugnies ratas, — kad 
taip galėjo įsiraudoti, kai jokios dingsties nebuvo. 

Jis sunkiai atsiduso prisiminęs pušinę dėžutę. 

Tačiau Romos žvakė ir Bengališkoji ugnis tiesiog pasipiktino 
ir ilgai iš visos gerklės plyšojo: 

— Tauškalai! Tauškalai! — Abi jos buvo itin prak- 
tiško proto ir, jeigu su kuo nesutikdavo, tą jau laiky- 
davo nieko vertą. 

Tuo metu patekėjo mėnuo lyg prašmatni sidabro sagė, viena 
po kitos sužibo žvaigždės, ir nuo Rūmų atskriejo muzikos garsai. 

Princas ir Princesė pradėjo šokių vakarą. Jų šokis buvo toks 
žavus, jog aukštos baltos lelijos pasistiebė iki langų ir sužiuro į 
vidų, o didžiosios raudonos aguonos, linguodamos į taktą, krai- 
pė galvas. 

Išmušė dešimt valandų, paskui vienuolika, paskui dvylika, ir 
sulig paskutiniu vidurnakčio dūžiu visi išėjo į terasą, o Karalius 
liepė pašaukti Rūmų Pirotechniką. 

— Įsakau uždegti fejerverką, — tarė Karalius. Rūmų Pirotech- 
nikas žemai nusilenkė ir nužingsniavo į sodo galą. Jį sekė šeši 
padėjėjai, kiekvienas nešėsi po ilgą liepsnojantį deglą. 

Žinoma, tai buvo didingas reginys. 

Žž! Žž! - suzvimbė Ugnies ratas sukdamasis vilkeliu. Bumbt! 
Bumbt! - driokstelėjo Romos žvakė. Tada Petardos visos nustrik- 

sėjo per sodą, o Bengališkosios 
ugnys nutvieskė dangų skais- 
čiu raudoniu. „Sudie!“ — sušu- 
ko Ugnies kamuoliukas kilda- 
mas aukštyn ir pažerdamas 
mažų mėlynų žiežirbų. Taukšt! 
Taukšt! — atsišaukė Liepsnos 
fontanai, įsismaginę iš visos 
širdies. Visas lydėjo sėkmė, ne- 
pavyko tiktai ypatingajai Ra- 
ketai. Įsiverkusi ji taip sudrėko, 
jog nebebuvo galima jos paleis- 
ti. Svarbiausia jos dalis — para- 
kas, 0 nuo ašarų jis taip per- 
mirko, kad iš jo nebebuvo jo- 
kios naudos. Visi paprasti jos 
giminaičiai, su kuriais tik nosį 
raukdama persimesdavo žode- 
liu, nuskriejo į dangų ir išsi- 
skleidė žėrinčiomis ugniažiedė- 
mis aukso gėlėmis. 

— Valio! Valio! — skardeno 
dvariškiai, o mažoji Princesė 
laiminga juokėsi. 

— Mane, ko gero, pataupys 
iškilmingiausiai valandai, — 
tarė sau Raketa. — Be abejo, 
kad taip reikia suprasti, — ir ji 
pasikėlė į dar didesnę nei visa- 
da puikybę. 

Kitą dieną atėjo sodo dar- 
bininkai apsiruošti. 

— Matyt, tai delegacija, — 
tarė Raketa. — Aš priimsiu juos 
su man deramu orumu. — Ji 
užrietė nosį ir rūgščiai susi- 
raukė, lyg užsigalvojusi apie 
labai svarbius reikalus. Tačiau 
anie jos nė nepastebėjo ir buvo 
jau beišeiną. Tada vienam ji 
krito į akį. 

— Oho! — sušuko jis, — čia 
dar kokia raketa kaliausė. — Ir 
švystelėjo ją už tvoros į griovį. 

— Raketa KALIAUSĖ? — 
suriko ji skriedama oru. — Ne- 
girdėta neregėta! Raketa PUI- 
KIAUSIA — štai ką, matyt, 
pasakė šis žmogus. KALIAU- 
SĖ ir PUIKIAUSIA skamba 
beveik panašiai, o dažnai iš 
tikrųjų reiškia tą patį. — Ir 
tekštelėjo ji į purvą. 

— Nelabai maloni vieta, — 
tarė ji, — bet, be abejo, tai koks 
ištaigingas kurortas, į kurį jie 
mane pasiuntė pataisyti svei- 
katos. Mano nervai visai pairę, 
ir man būtinas poilsis. 

Tada priplaukė prie jos 
maža Varlytė spindinčiom 
brangakmenių akim ir žaliu 
taškuotu švarku. 

— Naujas svečias, kaip matau! — sušuko Varlytė. — Kas tiesa, 
tai tiesa, nieko geresnio už purvą pasaulyje nerasi. Duokite man 
gerą lietingą orą, dar grovį, ir mano laimei nieko netrūks. Kaip 
manote, ar po pietų bus lietaus? Norėčiau tikėtis nors dangus 
toks žydras ir be debesėlio. Kaip gaila! 

— Khm! Khm! — prasižiojo Raketa ir atsikosėjo. 

— Koks malonus jūsų balsas! - šūktelėjo Varlytė. - Labai pa- 
našus į kvarkimą, o juk kvarkimas - gražiausia muzika pasaulyje. 
Šį vakarą jūs išgirsite mūsų dainininkų chorą. Mes tupime 
senoje ančių kūdroje prie fermerio namų ir, kai tik pateka mė- 
nuo, pradedame koncertuoti. Tai toks pritrenkiantis įspūdis, jog 
niekas nemiega ir klausosi mūsų. Dar vakar girdėjau, kaip fer- 
merio žmona skundėsi motinai akių per mus negalinti sudėti vi- 
są naktį. Didžiausias malonumas žinoti, koks esi populiarus. 

— Khm! Khm! — piktai krenkštelėjo Raketa. Ji buvo įširdusi 
negalėdama nė žodžiu įsiterpti. 

— Na ir nuostabus jūsų balsas, — nesiliovė Varlytė. - Tikiuosi, 
apsilankysite mūsų ančių kūdroje. Aš šokuosiu pasidairyti savo 
dukterų. Turiu šešias gražuoles dukras ir labai bijau, kad nepasi- 

maišytų jos Lydekai. Ji tikra pabaisa, nė nemirktelėjusi 
surytų jas pusryčiams. Tad šįkart sudie. Patikėkite, la- 
bai džiaugiuosi, kad pasikalbėjome. 
— Būta pokalbio, kurgi ne, — atšovė Raketa. — Jūs visą 
laiką malėte viena pati. Koks čia pokalbis. 

— Vienas kuris turi klausytis, — atsakė Varlytė. - O man malo- 
niausia pačiai kalbėti. Tai sutaupo laiką ir leidžia išvengti ginčų. 

— O aš mėgstu pasiginčyti, - pasakė Raketa. 

— Nemanau, kad tai gerai, — taikingai atsiliepė Varlytė. — 
Ginčai yra nepakenčiamai vulgarūs. Geroje draugijoje visi lai- 
kosi vienos nuomonės. Dar kartą sudie, iš tolo matau savo duk- 
ras. — Ir Varlytė nuplaukė sau. 

— Esate baisi įkyruolė, — tarė Raketa, — ir labai prastai išauk- 
lėta. Nekenčiu tokių, kurie plepa ir plepa vien apie save kaip jūs, 
juk ir kitas norėtų apie save žodį tarti. Kaip aš, pavyzdžiui. Tai 
aš vadinu egoizmu, o egoizmas — bjauriausia savybė, ypač nepa- 
kenčiama tokiems kaip aš, nes gerai žinomas mano jautrumas 
kitiems. Trumpai tariant, galėtumėte imti pavyzdį iš manęs, 
daugiau iš nieko kito nepasimokysite. Turite dabar puikią progą 
ir negaiškite ja pasinaudoti, nes artimiausiu metu aš grįšiu atgal 
į Rūmus. Rūmuose man rodoma didelė pagarba, tiesą sakant, 
Princas ir Princesė vakar ir tuokėsi tik mano garbei. Žinoma, 
jums gal apie tai ir neteko girdėti, nes jūs — tikriausia provin- 
cialė. 

— Jokios prasmės jai sakyti, — tarė Žiogas tupėdamas vešlios 
rudos nendrės viršūnėje. — Jokios, nes ji jau nuplaukė. 

— Tuo blogiau jai, — atsakė Raketa. — Nemanau liautis jai 
kalbėjusi tik dėl to, kad ji manęs nesiklauso. Man patinka savęs 
klausytis. Man tai didžiausias malonumas. Dažnai aš 
pradedu ilgiausius pokalbius pati su savim ir tokia pa- 
sirodau protinga, jog kartais nė žodžio nebesu- 
prantu iš to, ką sakau. 

— Tada jums būtinai reikėtų skaityti Filosofijos paskaitas, — 
pasakė Žiogas ir, išskleidęs puikius plonyčius sparnelius, strykte- 
lėjo į orą. 

— Kaip kvaila, kad jis čia negalėjo nustygti, — tarė Raketa. — 
Manau, kad jam nedažnai pasitaiko proga pamankštinti protą. 
Man, žinoma, tas nė motais. Genialūs protai, tokie kaip aš, 
anksčiau ar vėliau susilauks pripažinimo, — ir ji dar gilėliau 
smuktelėjo į purvą. 

Po kurio laiko prie Raketos priplaukė didelė Balta antis. 
Geltonom blauzdom ir plėvėtomis pėdomis. Ji laikoma ypatinga 
gražuole dėl savo krypuojančios eisenos. 

— Kvar, kvar, kvar, - prabilo Antis. - Koks čia keistas daiktas! 
Norėčiau paklausti, ar tokia ir gimėte, ar kaltas nelaimingas atsi- 
tikimas? 

— Matyti, kad visą gyvenimą kiurksojote kaime, — atsakė Ra- 
keta. — Kitaip būtumėte žinojusi, kas aš tokia. Bet atleidžiu jūsų 
neišmanymą. Neteisinga norėti iš kitų, kad būtų tokie pat iškil- 
nūs, koks pats esi. Be abejo, pašiurptumėte išgirdusi, kad galiu 
iškilti iki dangaus ir nukristi žemėn auksiniu lietum. 

— Negaliu apie tai spręsti, - atsakė Antis, — nes nežinau, ko- 
kia iš to nauda. Va, kad galėtum arti žemę kaip jautis ar traukti 
ratus kaip arklys, ar ganyti avis kaip šuo, tai jau būtų šis tas. 

— Mano miela, — sušuko Raketa labai išdidžiu 
balsu. — Matau, esate iš žemųjų sluoksnių. Mano 
padėties būtybės niekada neduoda naudos. Mes 


mokame laikytis kai kurių manierų, ir to mums per 


akis. Aš pati nejaučiu pagarbos jokiai veiklos sričiai, o mažiausiai 
toms, kurias man čia siūlėte. Tiesą sakant, visada buvau tokios 
nuomonės, kad sunkiame darbe priebėgos ieško tie, kuriems 
nėra kitos išeities. 

— Gerai jau, gerai, — nusileido Antis, kuri dėl labai nuolan- 
kaus būdo niekada nė su kuo nesiginčydavo. — Dėl skonio 
nesiginčijama. Vis dėlto tikiuosi, kad ryšitės čia įsikurti. 

— Apsaugok dangau! — sušuko Raketa. — Aš čia tik viešnia, 
garbinga viešnia. Atvirai šnekant, man šis kurortas tiesiog nuo- 
bodi vieta. Nei čia draugijos, nei ramumos. Iš tikrųjų čia tik už- 
kampis. Veikiausiai aš grįšiu atgal į Rūmus, nes žinau, jog man 
lemta nustebinti pasaulį. 

— Kadaise ir aš pagalvodavau imtis viešosios veiklos, — prisi- 
pažino Antis. — Tiek daug dar ką reikėtų taisyti. Sakykime, ne 
taip seniai pirmininkavau viename susirinkime, ir mes priėmė- 
me rezoliuciją, smerkiančią viską, kas mums nepatinka. Vis 
dėlto neatrodo, kad ja būtų daug pasiekta. O dabar aš jau pasi- 
nėriau į namų ūkį ir rūpinuosi šeima. 

— Aš esu tiesiog gimusi visuomeninei veiklai, — pasakė Ra- 
keta, — tokie ir mano visi giminaičiai, net patys nežymiausi. Kur 
mes tik pasirodome, visur nusipelnome didelio dėmesio. Pati aš 
iš tiesų į viešumą dar nesu išėjusi, bet kai taip atsitiks, tikrai bus 
gražu pažiūrėti. O dėl namų ūkio pasakysiu, kad jis 
greitai pasendina ir protą atitraukia nuo didžių dalykų. į 

— O! Didžiosios gyvenimo vertybės — kaip puiku! — p 
pritarė Antis. — Jos priminė man, kaip esu išalkusi. 
— Ir ji nuplaukė grioviu pasroviui kvarksėdama: — 
Kvar, kvar, kvar! 

— Grįžkite! Grįžkite! — su- 
spiegė Raketa. — Labai daug 
turiu jums pasakyti, — bet An- | 
tis nebekreipė į ją dėmesio. — | 


Džiaugiuosi, kad ji pasišalino, — | 
tarė sau. — Jos visiškai miesčio- | 
niškos pažiūros, — ir Raketa 
dar gilėliau nugrimzdo į purvą 
ir pasinėrė į apmąstymus apie 
genijui skirtą vienatvę, bet 
staiga pagrioviu atstraksėjo du | 
berniukai baltom palaidinėm, 
nešini dideliu arbatiniu ir žabų 
kūleliu. 

— Tai turėtų būti delegaci- 
ja, — tarė Raketa ir pasitempė, 
kad atrodytų kuo prakilniau. 

— Ei! — sušuko vienas ber- 
niukas. — Žiūrėk į šitą bjaurią 
lazdą! Įdomu, kaip ji čia pa- 
teko! — ir jis ištraukė Raketą iš 
griovio. 

— BJAURI lazda! — pikti- 
nosi Raketa. — Kur tai girdėta! 
TAURI lazda - tikriausiai taip 
jis pasakė. Tauri lazda — skam- 
ba labai pagarbiai. Matyt, jis 
palaikė mane vienu iš Rūmų 
pareigūnų! 

— Mesime ją į laužą, — pa- 


sakė antrasis berniukas, — kad 


užvirtų arbatinis. 

Jie sukrovė žabus, ant vir- 
šaus užmetė Raketą ir įkūrė 


laužą. 

— Nuostabu! — sušuko Ra- 
keta. — Jie žada mane paleisti 
dieną, todėl visi galės matyti. 

— Dabar eime nusnausi- 
me, — tarė berniukai. — O kai 
nubusime, arbatinis jau bus 
užviręs. — Jie išsitiesė ant žolės 
ir sumerkė akis. 

Raketa buvo labai permir- 
kusi ir ilgai neįsidegė. Pagaliau 
į ją įsigavo liepsna. 

— Jau kilsiu! — sušuko ji įsi- 
ręždama ir pasitempdama. — 
Aš žinau, kad nuskriesiu daug 
aukščiau, viršum žvaigždžių, 
viršum mėnulio, viršum sau- 
lės. Iš tikrųjų aš pakilsiu taip 
aukštai, jog... 

Pšš! Pšš! Pšš! — ir ji išlėkė į 
orą. 

— Kaip žavu, kaip puiku! — 
šaukė ji. — Aš skraidysiu amži- 
nai. Kaip man pasisekė! 

Bet niekas jos nematė. 

Tada visame kūne ji pajuto 
keistą peršulį. 

— Tuojau sprogsiu! — šaukė 
ji. — Aš liepsna apglėbsiu visą 


(OSKARAS VAILDAS. PASAKOS VAIKAMS 


žemę ir paleisiu tokį garsą, kad apie nieką kitą nebus kalbų visus 
metus. 

Ir iš tiesų — ji sprogo. Bumbt! Bumbt! Bumbt! — spragsėjo 
parakas. Nebuvo jokios abejonės — tai Raketa driokstelėjo. 

Tačiau niekas neišgirdo, net nė tie du berniukai, nes jie buvo 
saldžiai įmigę. 

Dabar iš Raketos liko tik lazda. Ji nukrito ant nugaros Žąsiai, 
kuri vaikštinėjo pagrioviais. 

— Dieve mano! — sušuko Žąsis. — Lazdomis pradėjo lyti! — ir 
pliumptelėjo į vandenį. 

— Žinojau, kad plačiai nuskambėsiu, — sušnypštė Raketa ir 
užgeso. 


V Tainikavimo dienos išvakarėse jaunasis Karalius vienas sėdėjo 
savo prašmatniame miegamajame. Visi dvariškiai, kaip rei- 


kalavo tos dienos ceremonialas, nusilenkę ligi žemės paliko jį ir 
susirinko Didžiojoje Rūmų Menėje gauti paskutinių nurodymų 
iš Etiketo Profesoriaus, nes vienas kitas iš jų dar nebuvo atsikratę 
natūralaus elgesio, o vargu ar reikia priminti, kad dvariškiui tai 
labai rimtas trūkumas. 

Jaunuolis — Karaliui iš tiesų tebuvo šešiolika metų — neliū- 
dėjo jų paliktas: giliai atsikvėpęs ir su palengvėjimu atsidusęs, 
klestelėjo į išsiuvinėto guolio minkštas pagalves ir taip tysojo iš- 
plėstom akim, pravira burna, tartum saulėje įdegęs miškų faunas 
ar ką tik į medžiotojų spąstus įkliuvęs jaunas žvėris. 

Tokį iš tiesų jį rado medžiotojai: atsitiktinai jie pamatė basa- 
kojį vaikiną su švilpyne rankoje, genantį neturtingo piemens 

ožkų bandą, to piemens, kurio jis buvo užaugintas 

ir kurio sūnum save visada laikė. O buvo jis se- 

nojo Karaliaus vienintelės dukters sūnus, dukters, 

slapta susituokusios su daug žemesnės padėties 
žmogum — su svetimšaliu, pasak vienų, stebuklin- 
gais liutnios burtais apžavėjusiu jaunąją Princesę, pasak kitų — su 
dailininku iš Riminio, kuriam Princesė rodžiusi didelį, ko gero, 
per didelį dėmesį ir kuris staiga dingo iš miesto, nebaigęs tapyti 
Katedros. Vaikas, dar nė savaitės neturėdamas, buvo pagrobtas 
nuo motinos jai miegant ir atiduotas auginti prastam sodiečiui 
ir jo pačiai, kurie neturėjo savo vaikų ir gyveno gūdžioje girioje, 
daugiau negu per dienos kelią nuo miesto. Sielvartas ar maras, 
kaip tvirtino Rūmų gydytojas, ar — kaip kuždėjosi kiti — į kvap- 
naus vyno taurę įberti greitai veikiantys itališki nuodai per va- 
landą nuo pabudimo pakirto šviesiaplaukę merginą, dovanojusią 
jam gyvybę, ir kol ištikimas pasiuntinys, atgabenęs vaikutį ant 
balno gugos, nušoko nuo pailsusio žirgo ir pasibeldė į ožkų pie- 
mens pirkutės suklypusias duris, Princesės kūnas buvo nuleistas 
į duobę atokiame kapinių pakraštyje už miesto vartų, į duobę, 
kur, pasak gandų, jau gulėjo kitas kūnas — nuostabaus, nečio- 
nykščio grožio jauno vyro, kurio rankos užpakalyje buvo surištos 
virve, o krūtinėje žiojėjo daug raudonų durtinių žaizdų. 

Tokios tad buvo žmonių kalbos, perduodamos iš lūpų į lū- 
pas. Tikra buvo tai, kad senasis Karalius, gulėdamas mirties pa- 
tale ar pajutęs sąžinės graužimą dėl savo sunkaus nusikaltimo, ar 
tiesiog trokšdamas neprarasti savo dinastijos valdžios, liepė jį su- 
rasti ir Tarybos akivaizdoje apskelbė savo palikuoniu. 

Ir, regis, nuo pat pirmos pripažinimo akimirkos jaunuolis iš- 
kart parodė požymius to aistringo susižavėjimo grožiu, kuris tu- 
rės lemtingo poveikio visam jo gyvenimui. Jį lydėjusieji į jam 
skirtas Rūmų patalpas dažnai pasakodavo, kaip jam iš lūpų iš- 
sprūdo šūksnis pamačius ištaigingą apdarą ir gausybę brangak- 
menių ir kaip jis beveik su nuožmiu pasitenkinimu sviedė nuo sa- 
vęs šiurkščius odinius marškinius ir standžią avies kailio skrandą. 
Tiesa, kartais jam stigdavo nuostabios gyvenimo laisvės girioje, 
suirzdavo dėl įkyrių Rūmų ceremonijų, kurios kasdien užimdavo 
tiek daug laiko, tačiau ši puikioji pilis arba, kitaip vadinama, — 
Joyeuse , kurios šeimininku dabar jis tapo, regėjosi lyg tiktai jam 
grožėtis sukurtas naujas pasaulis. Vos ištrūkęs iš Tarybos posė- 
džio ar audiencijos, jis skubėdavo žemyn didžiaisiais laiptais iš 
blizgančio porfyro su paauksuotais bronziniais liūtais šonuose, 
klaidžiodavo iš kambario į kambarį, iš koridoriaus 
į koridorių tartum grožyje būtų ieškojęs vaisto 
nuo kančios, nusiraminimo nuo sielvarto. 


i Džiaugsmingoji (pranc). 

Tuose, kaip jis pats vadino, 
žygiuose į nežinomybę — juk iš 
tiesų jam tai buvo kelionės į 
stebuklų kraštą — jį kartais 
lydėdavo liekni šviesiaplaukiai 
pažai blazdančiais apsiaustais 
ir margais plevenančiais kas- 
pinais; bet dažniausiai jis klai- 
džiojo vienas ir kažkokiu gyvu 
instinktu, beveik dieviška 
nuojauta numanė, kad meno 
paslaptys geriausiai įmenamos 
slapčia ir kad Grožis kaip ir Iš- 
mintis myli tą, kuris lenkiasi 
jam vienumoje. 

Daug keistenybių apie jį 
pasakojama. Buvo kalbama, 
kad stotingasis Burmistras, 
atėjęs pasveikinti vingriomis 
tiradomis miestelėnų vardu, 
išvydo jį su neapsimestu susi- 
žavėjimu klūpantį prieš ką tik 
iš Venecijos atgabentą pa- 
veikslą, o tai, regis, pranašavo 
naujų dievų garbinimą. Kitą 
kartą jis keletą valandų buvo 
dingęs iš akių, o ilgai ieškojus 
buvo rastas šiaurinio rūmų 
bokšto mažame kambariuke, 
kur užsimiršęs gėrėjosi graikų 

gema su Adonio atvaizdu. 
Sklido gandas, kad žmonės 
matė, kaip karštomis lūpomis 
prigludęs jis prie antikinės 
statulos marmurinės kaktos; 
statula, kaip rodė užrašas, vaiz- 
davusi Adrianui priklausiusį 
vergą iš Bitinijos, buvo atkasta 
upės dugne tiesiant akmeninį 
tiltą. Visą naktį jis praleido 
stebėdamas mėnesienos 
žaismą sidabriniame Endi- 
miono atvaizde. 

Visi reti ir brangūs daiktai 
jį žavėte žavėjo, ir, jų vaiky- 
damasis, jis ginė į kelią pulkus 
pirklių — vienus pirkti gintaro 
pas laukines žvejų gentis šiau- 
rės jūrose, kitus — į Egiptą pa- 
sižvalgyti įstabių žaliųjų tur- 
kių, kurių atkasama tik karalių 
kapuose ir kurie, buvo kalba- 
ma, turi maginių galių, trečius 
siuntė į Persiją šilko kilimų, 
dar kitus — į Indiją gazinės me- 
džiagos ir drožinėto dramblio 
kaulo, mėnulio akmenų ir nef- 
rito apyrankių, sandalo, mėly- 
no emalio ir plonų. vilnonių 


šalių. 

Bet labiausiai jį traukė mantija, kuria turėjo apsirengti per 
vainikavimo iškilmes — išausta iš aukso, rubinais nusagstyta ka- 
rūna, ir skeptras, padengtas perlų vėriniais ir apvadais. Apie tai 
jis ir tegalvojo tą vakarą, tysodamas ištaigingame guolyje įsiste- 
beilijęs į atvirame židinyje liepsnojančią storą pušies pliauską. 
Garsiausių to meto dailininkų piešti eskizai buvo jam įteikti jau 
prieš daug mėnesių, ir jis paliepė savo meistrams dieną naktį 
triūsti ir visame pasaulyje ieškoti brangakmenių, vertų jų darbo. 
Jis jau matė save stovintį prieš didįjį katedros altorių puikiu Ka- 
raliaus apdaru, tad nuo jo vaikiškų lūpų ilgai neblėso šypsena, 
skaisčiu žėrėjimu uždegusi tamsias girios gyventojo akis. 


Po kurio laiko jis pakilo iš guolio ir, atsirėmęs į drožinėtą 


židinio atbrailą, apsižvalgė po prietemos gobiamą miegamąjį. 
Ant sienų kabojo brangūs gobelenai, vaizduojantys Grožio 
Pergalę. Didelė spinta, inkrustuota agarais ir lazuritais, dūlavo 

viename kampe, o priešais langą stovėjo įmantriai iš- 


marginta indauja su lakuotu pano, išpuoštu aukso 


smiltimis ir mozaika, ant jos buvo sudėti grakštūs indai 


“iš Venecijos stiklo ir taurė su tamsiomis aukso gyslelė- 

mis. Šilkinė lovatiesė buvo išsiuvinėta dulsvomis aguono- 
mis, o grakščios nendrės iš drožinėto dramblio kaulo kėlė akso- 
minį baldakimą, nuo kurio lyg balta puta šoko aukštyn dideli 
kuokštai stručio plunksnų ir siekė lipdytinių lubų blyškų sidab- 
rą. Narcizas iš žalios bronzos juokėsi laikydamas viršum galvos 


iškeltą poliruotą veidrodį. Ant stalo stovėjo ametisto taurė. 

Pro langą buvo matyti didelis katedros kupolas, kaip milži- 
niška burbuolė išniręs tarp blausiai dūluojančių namų, o rūko 
apgaubta terasa į upės pusę pirmyn atgal žingsniavo pavargę sar- 
gybiniai. Toli sode sučiulbo lakštingala. Silpnas jazminų kvapas 
sklido pro atdarą langą. Jis nusibraukė nuo kaktos tamsias gar- 
banas ir, paėmęs liutnią, pirštais užkliudė stygas. Apsunkę akių 
vokai užsimerkė ir apėmė keistas stingulys. Niekada iki tol taip 
tikrai ir su tokiu ypatingu džiaugsmu jis nebuvo pajutęs gražių 
daiktų slėpiningųjų burtų. 

Kai bokšto laikrodis išmušė vidurnaktį, jis siektelėjo var- 
pelio, ir suėjo pažai, nurengė jį, laikydamiesi visų ceremonijų, 
rožiniu vandeniu apšlakstė rankas ir žiedais apibėrė pagalvę. Po 
akimirkos kitos jie paliko miegamąjį, ir jis užmigo. 

Miegodamas sapnavo, ir štai koks buvo jo sapnas. 

Jis, atrodo, stovėjo ilgoje, žemoje mansardoje, ir aplinkui 
taukšėjo bildėjo daugybė staklių. Blausi šviesa smelkėsi pro gro- 


tuotus langus ir ryškino skriauznių audėjų šešėlius, palinku- 
sius prie savo šaudyklių. Išblyškę, ligoti vaikai kiurk- || 
sojo ant storų skersinių sijų. Kai šaudyklės pranerdavo L 


pro audeklų metmenis, vaikai pakeldavo sunkias 

pertvaras, o kai šaudyklės su- 
stodavo, jie jas nuleisdavo ir 
suspausdavo siūlus. Jų veidai 
buvo alkio išsunkti, sudžiūvu- 
sios rankos kretėjo ir virpčiojo. 
Kelios suvargusios moterys sė- 
dėjo už stalo ir siuvo. Oras bu- 
vo sunkus, padvisęs, o iš sienų 
sunkėsi ir srūte sruvo vanduo. 

Jaunasis Karalius priėjo 
prie vieno audėjo, atsistojo 
šalia ir įsižiūrėjo. 

O audėjas pažvelgė į jį pik- 
tai ir tarė: 

— Ko spoksai į mane? Ar 
nesi tik šeimininko atsiųstas 
mūsų šnipinėti? 

— Kas yra tavo šeiminin- 
kas? — paklausė jaunasis Ka- 
ralius. 

— Mūsų šeimininkas! — su 
kartėliu atsiduso audėjas. — 
Toks pat žmogus kaip ir aš. Iš 
tiesų skirtumas tiktai tas, kad 
jis švariai apsirengęs, o aš dė- 
viu skudurais, kad aš griūnu iš 
alkio, o jis kenčia persirijęs. 

— Mūsų šalis laisva, — tarė 
jaunasis Karalius, — ir tu nesi 
jokio žmogaus vergas. 

— Kare, — atsakė audėjas, — stiprusis pavergia 

silpnąjį, taikos metu turtingasis pavergia varg- 
šą. Norint gyventi, reikia dirbti, bet jie mums 
moka taip šykščiai, jog mes badmiriaujame. 
Ištisas dienas plūkiamės dėl jų, o jie kraunasi skrynias aukso, 
mūsų vaikai geibėja prieš laiką, o veidai tų, kuriuos mes my- 
lime, rūstėja ir nuožmėja. Mes spaudžiame vynuoges, o vyną 
geria kiti. Sėjame, o mūsų stalas tuščias. Velkame grandines, 
nors plika akimi ir nematomas, esame vergai, nors ir laikomi 
laisvais. 

— Ir visi taip gyvena? — jis paklausė. 

— Visi gyvena šitaip, — atsakė audėjas, — nuo jauno iki seno. 
Moterys ir vyrai, kūdikiai ir galadieniai. Nustekena mus pirk- 
liai, bet turime taikstytis su jų kainomis. Kunigas aplenkia 
mus burbėdamas rožinį, ir niekam dėl mūsų galvos nesopa. Iš 
mūsų saulės nematančių užkaborių žvelgia alkanom akim 
Skurdas, o paskui jį seka Nuodėmė papurtusiu nuo girtavimo 
veidu. Vargas pabudina mus rytą, o Gėda pritupia prie mūsų 
naktį. Bet kas tau darbo? Tu ne mūsiškis. Iš veido tu atrodai 
per daug laimingas. 

Audėjas paniuręs nusigręžė ir švystelėjo šaudyklę pro metme- 
nis. Jis audė, kaip pamatė jaunasis Karalius, aukso siūlais. 

Jį apėmė tikras siaubas, ir jis paklausė: 

— Kas tas tavo audžiamas audinys? 

— Tai apdaras jaunojo Karaliaus vainikavimui, — atsakė audė- 
jas. - O kodėl tau parūpo? 

Tada jaunasis Karalius suriko ir nubudęs — žiū! — jis savo 
kambaryje, o pro langą spingso didelis medaus 
spalvos mėnuo aptemusiame danguje. 

Jis vėl užsnūdo ir susapnavo kitą sapną. 

Atrodė, kad jis gulėjo didžiulės galeros denyje, o galerą irkla- 


vo šimtas vergų. Ant kilimo šalia jo sėdėjo galeros kapitonas. Jis 
buvo juodas lyg juodmedis, o jo turbanas skaisčiai raudono šil- 
ko. Dideli sidabriniai auskarai svarino žemyn storus ausų spene- 
lius, o rankose jis laikė dramblio kaulo svarstykles. 

Vergai nuogi, tik juosmenį persirišę atspurusiais raiščiais, ir 
kiekvienas prirakintas prie savo kaimyno. Į juos tvoskė karšta 
saulė, o tarp jų eilių bėgiojo negrai ir pliekė juos odiniais diržais. 
Vergai įsirežę liesomis rankomis kilnojo sunkius irklus ir skrodė 
jais vandenį. Sūrūs purslai tiško nuo irklų menčių. 

Pagaliau jie nusigavo iki mažos įlankos ir ėmėsi matuoti gylį. 
Silpnas vėjelis pūtė nuo kranto, apipurkšdamas denį ir didžiąją 
trikampę burę rausva dulksna. Atšuoliavo trys arabai ant lauki- 
nių asilų ir paleido į juos ietis. Galeros kapitonas pasiėmė į ran- 
kas išdažytą lanką ir pašovė vieną iš jų į gerklę. Tas nugriuvo į 
banguojančią jūrą, o jo bendrai nujojo. 

Geltonu šydu prisidengusi moteris ant kupranu- 
gario pamažu nusekė iš paskos, protarpiais atsigręž- 
dama į negyvėlį. 

Kai buvo įmestas inkaras ir nuleistos burės, 
Negrai sulipo į triumą ir atvilko ilgas virvines kopėčias su sun- 
kiais švino svambalais. Galeros kapitonas permetė kopėčias per 
bortą ir jų galus pririšo prie dviejų geležinių atramų. Tada 
Negrai stvėrė jauniausią vergą, nudaužė jo grandines, užlipdė 
nosį ir ausis vašu ir pririšo jam prie juosmens didelį akmenį. 
Vergas sunkiai nusileido kopėčiomis ir pradingo jūroje. Iš ten, 
kur jis nugrimzdo, pakilo burbulai. Keli kiti vergai smalsiai 
spoksojo nuo borto. Galeros pirmgalyje sėdėjo ryklių užkeikėjas 
ir monotoniškai mušė būgną. 

Po kurio laiko naras iškilo iš vandens ir, sunkiai alsuoda- 
mas, įsikibo į kopėčias su perlu dešinėje rankoje. Negrai atėmė 
perlą ir nustūmė vergą atgal į vandenį. Kiti vergai sumigo prie 
savo irklų. | 

Daug kartų jis kilo iš vandens ir — su puikiu perlu. Galeros 
kapitonas, pasvarstęs jį rankoje, dėjosi į geltonos odos kap- 
šiuką. 

Jaunasis Karalius bandė kalbėti, bet lūpos neklausė, o liežuvis 
atrodė priaugęs prie gomurio. Negrai klegėjo ir ginčijosi dėl 
spalvotų karolių vėrinio. Dvi gervės suko ratus apie laivą. 

Tada naras iškilo paskutinį kartą, o jo atneštasis perlas gra- 
žumu pranoko visus Ormuzo perlus, nes buvo panašus į pilną 
mėnulį ir skaistesnis už rytmetinę žvaigždę. Tiktai vergo veidas 
buvo keistai išblyškęs, ir, kai jis nugriuvo de- 


nyje, kraujas plūstelėjo jam iš ausų ir nosies. 
Jis kiek pakrūpčiojo ir nuščiuvo. Negrai pa- 
traukė pečiais ir išmetė kūną per bortą. 

O galeros kapitonas nusi- 
juokė ir, ištiesęs ranką, paėmė 
perlą, apžiūrėjo, prispaudė jį 
sau prie kaktos ir nusilenkė. 

— Jis tiks, — tarė, — jaunojo 
Karaliaus skeptrui. — Ir davė 
Negrams ženklą pakelti inkarą. 

Išgirdęs tai, jaunasis Kara- 
lius suriko ir nubudo. Už lan- 
go jis išvydo ilgus pilkšvos 
aušros pirštus, tiesiamus į blės- 
tančias žvaigždes. 

Jis vėl užmigo ir sapnavo, 
ir štai koks buvo jo sapnas. 

Atrodė, kad traukia jis per 
gūdžią girią, pilną keistų vaisių 
ir gražiausių nuodingų gėlių. 
Gyvatės šnypštė einant pro 
šalį, margaspalvės papūgos 
spiegė, skraidžiodamos nuo 
šakos ant šakos. Dideli vėžliai 
snaudė nugrimzdę į šiltą pur- 
vą. Medžiai knibždėte knibž- 
dėjo beždžionių ir povų. 

Jis ėjo ir ėjo, kol priėjo gi- 
rios pakraštį, 0 ten pamatė 
baisybę žmonių, plušančių iš- 
džiūvusios upės dugne. Lyg 
skruzdėlės jie repečkojosi į sta- 
čią uolą, kasė žemėje gilius šu- 
linius ir patys į juos lindo. Kiti 

skaldė akmenis didžiuliais kirviais. Treti rausėsi smėlyje. Jie vertė | 
iš šaknų kaktusus, trypė skaisčiai raudonus žiedus. Visi jie skubėjo 
susišūkaudami vienas su kitu, niekas neslampinėjo be darbo. 

Iš tamsaus urvo juos stebėjo Mirtis ir Godulys. Mirtis tarė: 

— Aš pavargau. Atiduok man trečią dalį jų, ir aš eisiu. 

Bet Godulys papurtė galvą. 

— Visi jie mano tarnai, — atrėžė jis. 

Ir Mirtis tarė: 

— Ką turi rankoje? 

— Tris kviečio grūdus, — atsakė Godulys. — O ko tau reikia? 

— Duokš man vieną! — sušuko Mirtis. — Pasisėsiu sode. 
Duokš vieną, ir aš pasitrauksiu. 

— Nieko tau neduosiu, - atšovė Godulys ir pabruko ranką po 
savo apdaro klostėmis. 

Ir Mirtis susijuokė ir, paėmusi taurę, panardino į vandens 
balą, ir iš taurės iššoko Maliarija. Ji apėjo žmonių minią, ir treč- 
dalis jų krito negyvi. Iš paskos jai driekėsi šaltas rūkas, o vandens 


gyvatės šliaužė jai iš šonų. 
Godulys, išvydęs trečią dalį žmonių negyvų, ėmė muštis sau 
į krūtinę ir lieti ašaras. Daužė jis savo išdžiūvusią krūtinę ir balsu 


raudojo. 

— Tu išguldei trečią dalį mano tarnų! — šaukė jis. - Dink man 
iš akių! Karas vyksta Totorijos kalnuose, ir abiejų pusių karaliai 
šaukiasi tavęs. Afganai paskerdė juodą jautį ir traukia į mūšį. Jie 
tratina ietimis skydus, o ant galvų turi užsidėję geležinius šal- 
mus. Ko tau parūpo mano slėnis, kad dar gaišuoji? Nešdinkis iš 
čia ir nebepasirodyk. 

— Ne, - atsakė Mirtis, — kol neduosi kviečio grū- 
do, nesitrauksiu. 


Bet Godulys papurtė galvą ir sukando dantis. 


— Neduosiu tau nieko, —- sumurmėjo. 

Ir Mirtis nusijuokė, ir pačiupo juodą akmenį, ir sviedė į 
mišką, ir iš laukinės maudos krūmų tankmės iššoko Karštinė 
liepsnos apdaru. Ji perėjo per žmonių minią, prie daugelio prisi- 
lytėjo, ir kiekvienas, kurį ji palietė, mirė. Einant jai, žolė vyto po 
kojom. 

Ir Godulys sudrebėjo, ir pelenais apsibėrė sau galvą. 

— Tu esi arši, — šaukė jis, — tu esi arši! Badas siaučia tarp 
Indijos miestų sienų, Samarkando šuliniai išdžiūvo. Badas 
siaučia uolomis apmūrytuose Egipto miestuose, ir skėriai už- 
plūdo iš dykumos, Nilas neapsėmė krantų, užtat žyniai pra- 
keikė Izidę ir Ozirį. Keliauk pas tavęs laukiančius, palik man 
mano tarnus. 

— Ne, - atsakė Mirtis, - kol neduosi man kviečio grūdo, tol 
nesitrauksiu. 

— Neduosiu tau nieko, - atrėžė Godulys. 

Ir vėl Mirtis nusijuokė ir, įsikišusi pirštus į burną, sušvilpė, ir 
oru atskrido moteris. Jai ant kaktos buvo užrašyta „Maras“. Pul- 
kas sulysusių grifų sklandė aplinkui. Ji išskėtė sparnus viršum 
slėnio, ir žmonių neliko nė vieno. 

Ir Godulys rėkdamas nuskrido į girią, o Mirtis šoko ant savo 
raudo žirgo ir nušuoliavo greičiau už vėją. Iš slėnio dugne susi- 
stovėjusio dumblo iššliaužė drakonai ir žvynuotos pabaisos, smė- 
liu pasklido šakalai, nosimis uosdami orą. 

Ir jaunasis Karalius pravirko ir tarė: 

— Kas buvo tie žmonės, ir ko jie ieškojo? 

- Jie ieškojo rubinų karaliaus karūnai, — atsakė 
kažkas, stovintis už jo. 

Jaunasis Karalius krūptelėjo ir, atsigręžęs atgal, pamatė vyrą 
piligrimo apdaru, rankose laikantį sidabrinį veidrodį. 

Jis išbalo ir paklausė: 

— Kuriam karaliui? | 

O piligrimas atsakė: 

— Pažvelk į veidrodį ir pamatysi. 


Ir jis pažvelgė į veidrodį ir, išvydęs savo paties veidą, suriko 
ir nubudo. Skaisti saulės šviesa jau liejosi į kambarį, sodo ir gi- 
raitės medžiuose ulbėjo paukščiai. 

Suėjo Kamerheris ir vyriausieji Valstybės pareigūnai ir nusi- 
lenkė jam, pažai atnešė aukso siūlais išaustą mantiją, padėjo prie- 
šais jį karūną ir skeptrą. 

Ir jaunasis Karalius pažvelgė į apdarą - jis buvo puikus. Pui- 
kesnis už viską, ką iki šiol buvo regėjęs. Bet jis prisiminė savo 
sapnus ir tarė didikams: 

— Išneškite! Aš jo nesivilksiu. 

Nusistebėjo dvariškiai, kai kurie ir prunkštelėjo pamanę, kad 
jis juokauja. 


Bet jis vėl rimtu veidu kreipėsi į juos: 

— Išneškite šituos daiktus ir paslėpkite nuo manęs. Nors šian- 
dien mano vainikavimo diena, aš jų nesivilksiu. Nes šį apdarą 
išaudė baltos Skausmo rankos Sielvarto staklėmis. Rubino šir- 
dyje slypi Kraujas, perlo širdyje - Mirtis. 

Ir jis papasakojo jiems savo tris sapnus. 

Išgirdę juos dvariškiai susižvalgė, pasikuždėjo vienas su kitu: 

— Ne kitaip, kad išėjo jis iš proto, argi sapnas nėra tik sapnas, 
vaidentuvė — tik vaidentuvė? Tai nerealūs dalykai, kad į juos 
kreiptume dėmesį. Ir kas mums galvoj gyvenimas tų, kurie pluša 
dėl mūsų? Ir argi žmogus negali valgyti duonos, nepamatęs 
sėjėjo, išgerti vyno, nepasišnekėjęs su vynuogių augintoju? 

Ir Kamerheris kreipėsi į jaunąjį Karalių tardamas: 

— Mano valdove, prašau, nusikratyk šitų juodų minčių, apsi- 
renk puikiuoju apdaru ir užsidėk karūną ant galvos. Nes kaip 
kitaip žmonės žinos, kad tu karalius, jei nevilkėsi karališkai? 

Ir jaunasis Karalius pažvelgė į jį: 

— Ar iš tiesų galėtų taip būti? — paklausė jis. — Nepripažins 
manyje karaliaus, jei nevilkėsiu karališkai? 

— Nepripažins, valdove, - pasakė Kamerheris. 

— Maniau, kad esti žmonių, iš prigimties karaliaus ženklu 
pažymėtų, — atsakė jis. — Bet gal yra taip, kaip tu sakai. Vis vien 
nesirengsiu aš šituo apdaru ir nesidėsiu šitos karūnos, o koks atė- 
jau į rūmus, toks ir išeisiu. 

Ir jaunasis Karalius paliepė visiems pasišalinti, paliko tik 
pažą, vaikiną, metais už jį patį jaunesnį, kuris tiko jam į draugus. 
Jį pasiliko, kad jam patarnautų, ir, nusiprausęs tyru vandeniu, 
atidarė didelę dažytą skrynią, išsitraukė iš jos odinius marškinius 
ir šiurkščią skrandą, kuriuos dėvėjo, kai ganė kalnų pašlaitėse 
ilgavilnes piemens ožkas. Taip apsirengęs paėmė į ranką kietą 
piemens lazdą. 

Mažasis pažas, išplėstom iš nuostabos didelėm žydrom akim, 


TA 


——ma"“ 


nusišypsojo jam ir tarė: 

— Valdove, matau tavo apdarą ir skeptrą, bet kur karūna? 

Ir jaunasis Karalius nusilaužė šakelę laukinio erškėčio, apraiz- 
giusio balkoną, išlenkė ją, susuko į vainiką ir užsidėjo ant galvos. 

— Štai karūna, — atsakė jis. 

Ir taip apsitaisęs jis išėjo iš savo menių į Didžiąją Menę, kur 
jo laukė didikai. 

Ir didikai linksmai suklego, o kai kurie ėmė šaukti jam: 

— Valdove, žmonės laukia savo karaliaus, o tu pasirodai jiems 
kaip elgeta. 

Dar kiti užsirūstino ir kalbėjo: 

— Jis užtraukė nešlovę mūsų karalystei ir nevertas būti mūsų 
valdovu. 

O jis netarė nė žodžio, praėjo pro juos, nusileido žėrinčio 
porfyro laiptais, išėjo pro bronzinius vartus, sėdo ant arklio ir 
nujojo prie katedros, o mažasis pažas bėgo iš paskos. 

Žmonės juokėsi ir kalbėjo: 

— Štai joja karaliaus juokdarys, — ir tyčiojosi iš jo. 

Jis įtempė pavadžius ir tarė: 

— Ne, aš esu pats Karalius. — Ir jis papasakojo 
jiems savo tris sapnus. 

Iš minios išėjo vienas vyras 
ir karčiai tarė: 

— Valdove, ar nežinai, kad 
turčiaus prabanga laikosi 
skurdžiaus gyvenimas? Jūsų 
ištaiga maitina mus, ir jūsų 
ydos duoda mums duonos 
kąsnį. Plušėti dėl pikto pono 
skaudu, bet neturėti dėl ko 
plūktis — dar skaudžiau. Ar 
manai, kad varnai mus pape- 
nės? O gal žinai vaistų nuo 
visų bėdų? Ar įsakysi pirkėjui: 
„Tu pirk už tiek ir tiek“, o 
pardavėjui: „Tu parduok už 
tokią kainą?“ Nemanyčiau. 
Todėl grįžk į savo Rūmus ir 
apsirenk purpuru ir ploniau- 
siais šilkais. Kas tau darbo mes 
ir mūsų sielvartas? 

— Ar turčius ir skurdžius 
nėra broliai? — paklausė jauna- 
sis Karalius. 

— Broliai, — atsakė anas, - o 
turtingojo vardas — Kainas. 

Ir jaunojo Karaliaus akys 
pasruvo ašaromis, ir nujojo jis 
lydimas murmančios minios, 
o mažasis pažas nusigando ir 


paliko jį. 


JAUNASIS KARALIUS 


O kai jis prijojo didžiuosius 
katedros vartus, sargybiniai 
atstatė savo alebardas ir tarė: 

— Ko tau čia reikia? Niekas 
kitas, tik Karalius teįžengs pro 
šiuos vartus. 

Ir veidas jam paraudo iš 
pykčio, ir tarė jis: 

— Aš esu Karalius, — ir, ats- 
tūmęs jų alebardas, įžengė 
vidun. 

Senasis Vyskupas, pamatęs 
jį įeinantį su piemens drabu- 
žiais, pakilo sumišęs nuo savo 
sosto, žengė jo pasitikti ir taip 
tarė: 

— Mano sūnau, ar tai kara- 
liškas apdaras? Ir kokia karūna 
aš tave karūnuosiu, kokį skep- 
trą įduosiu tau į rankas? Šitoji 
diena turi būti tau džiaugsmo, 
o ne pažeminimo diena. 

— O ar Džiaugsmas turi vil- 
kėti tuo, ką Liūdesys išaudė? — 
atsakė jaunasis Karalius. Ir pa- 
pasakojo savo tris sapnus. Vys- 
kupas išklausęs suraukė kaktą 
ir tarė: 

— Mano sūnau, esu senas ir 
gyvenu savo dienų žemiškąją 

pabaigą. Žinau, kiek daug blogio plačiame pasaulyje. 
Aršūs plėšikai nusileidžia nuo kalnų, pagrobia 
kūdikius ir parduoda juos maurams. Liūtai patykoja 
vilkstines ir užpuola kupranugarius. Šernai išknisa 

pasėlius kloniuose, lapės apgraužia vynuoges kalnų 
pašlaitėse. Piratai nusiaubia jūrų pakrantes, sudegina žvejų 
laivus, pagrobia jų tinklus. Raupsuotieji gyvena druskožemyje, 
susipynę iš nendrių lūšneles, ir niekas nedrįsta prie jų artyn 
prieiti. Elgetos plūsta per miestus, maitindamiesi kartu su 
šunimis. Ar gali taip padaryti, kad šito nebūtų? Ar dalinsies 
guoliu su raupsuotoju, ar sodinsi elgetą už savo stalo? Ar išgirs 
liūtas tavo prašymą, ar paklausys tavęs šernas? Ar Tasai, kuris 


sumanė vargą, nėra išmintingesnis už tave? Todėl nepagirsiu 
tavęs už tai, ką padarei, bet prašau: jok atgal į Rūmus, švytėk 
linksmu veidu, apsivilk apdaru, tinkamu karaliui, ir aš uždėsiu 
tau ant galvos aukso karūną, įduosiu į rankas perlų skeptrą. O 
apie sapnus daugiau nebegalvok. Šio pasaulio našta per daug 
sunki pakelti vienam žmogui, o pasaulio sielvartas per daug, 
didelis ištverti vienai širdžiai. 

— Ir taip kalbi tu šituose namuose? — pasakė jaunasis Kara- 
lius, apėjo Vyskupą, palypėjo altoriaus laiptais ir atsistojo prieš 
Kristaus atvaizdą. 

Jis stovėjo prieš Kristaus paveikslą, o į dešinę ir į kairę nuo jo 
buvo sudėti gražiausi aukso indai — taurė su geltonu vynu ir 
ropinė su šventu aliejum. Jis atsiklaupė prieš Kristaus atvaizdą, o 
didelės žvakės skaisčiai degė prie brangakmeniais išpuoštos 


relikvinės, ir smilkalų dūmai, raitydamiesi lengvais melsvais 
ratilais, kilo į kupolą. Palenkęs galvą jis meldėsi, o kunigas su 
savo sunkiais arnotais nutykino nuo altoriaus. 

Ir staiga pro duris iš lauko atsklido baisus triukšmas, 
ir vidun įžengė didikai su ištrauktais kardais, linguo- 
jančiomis plunksnomis, žvilgančiais plieno skydais. 

— Kur tas sapnų aiškintojas su savo sapnais? — šaukė jie. - Kur 
tas Karalius, apsiskarmalavęs kaip elgeta, — tas vaikigalis, užtrau- 
kęs nešlovę mūsų karalystei? Muškime jį užmuštinai, nes never- 
tas jis mūsų valdyti. 

Jaunasis Karalius vėl palenkė galvą ir meldėsi, o, pabaigęs 
maldą, atsistojo ir apsigrežęs liūdnai žiūrėjo į juos. 


Ir žiū! Pro langų vitražus pasruvo į jį saulės šviesa, saulės 
spinduliai išaudė aplink jį apdarą, puikesnį už tą, kuris buvo 
išaustas jo ištaigai. Sausa lazda pražydo, ir ant jos išsiskleidusios 
lelijos buvo baltesnės už perlus. Sudžiūvęs erškėtis pražydo, ir jo 
sukrauti rožių žiedai buvo raudonesni už rubinus. Baltesnės už 
puikius perlus buvo lelijos, o jų stiebai buvo gryno sidabro. Už 
kraujo raudonumo rubinus raudonesnės buvo rožės, o jų lapai 
buvo kaltinio aukso. 

Taip stovėjo jis karališkų apdaru, o brangakmeniais pa- 
puoštos relikvinės durelės atsivėrė, ir iš monstrancijos kristalinių 
briaunų ištryško nuostabi paslaptinga šviesa. Taip stovėjo jis 
karališkų apdaru, ir Viešpaties Šlovės buvo pilna Katedra, ir 

šventieji, atrodo, pajudėjo savo giliose nišose. Karališku apdaru 
stovėjo jis priešais juos, ir sugaudė vargonai, sutrimitavo trimiti- 
ninkai, užgiedojo giesmininkai. 

Ir žmonės suklupo keisto džiaugsmo sukrėsti, didikai susi- 
kišo kardus į makštis ir atidavė pagarbą, o Vyskupo veidas išblyš- 
ko ir jam ėmė drebėti rankos. 

— Tau karūną uždėjo tas, kuris didesnis už mane! — sušuko ir 
atsiklaupė prieš jį. 

O jaunasis Karalius nulipo laiptais nuo aukšto altoriaus ir 
nužengė viduriu minios. Tačiau niekas nedrįso pažvelgti jam į 
veidą, nes jis buvo tarsi angelo. 

A viršum miesto, ant išlakios kolonos, stovėjo Laimin- 
gojo Princo statula. Ji buvo visa apklota plonytėliais gryno 
aukso lapeliais, jos akys buvo du žėrintys safyrai, o ant kardo 
rankenos žibėjo didelis raudonas rubinas. 

Visi žavėjosi Laiminguoju Princu. 

— Jis gražus kaip vėtrungė, — pasakė vienas Miesto Tarybos 
Narys, kuris troško pasirodyti meniniu skoniu, — tačiau nėra 
toks naudingas, — pridūrė jis, būgštauudamas, kad žmonės nepa- 
"laikytųja nepraktišku, nes iš tikrųjų jis nebuvo nepraktiškas. 

— Kodėl tu negali būti toks kaip Laimingasis Princas? — klausė 
rūpestinga motina savo mažo vaikučio, kuris verkdamas prašė pa- 
siekti jam mėnulį. - Laimingasis Princas niekada dėl nieko neverkia. 

— Malonu matyti, kad pasaulyje dar yra bent vienas visiškai 
laimingas, — sumurmėjo viskuo nusivylęs žmogus, nenuleisda- 
mas akių nuo įstabiosios statulos. 

— Jis tarytum gyvas angelas, — pasakė iš Katedros eidami prie- 
glaudos vaikai, aprengti ryškiai raudonais apsiaustėliais ir švario- 
mis baltutėlėmis prijuostėmis. 

A TW T — Iš kur jūs žinote? — tarė 
| skaičiavimo mokytojas. — Be- 
ne jūs kada matėte angelą? 

— O, matėm, sapnavom, — 
atsakė vaikai, ir skaičiavimo 
mokytojas susiraukė ir pasižiū- 
rėjo labai rūsčiai, nes jam ne- 
patiko, kam vaikai sapnuoja. 

Vieną naktį skrido per 
miestą mažytė Kregždutis. Ki- 
tos kregždės jau prieš šešias sa- 
vaites išlėkė į Egiptą, o jis liko, 
nes buvo įsimylėjęs pačią gra- 
žiausią Nendrę. Jis ją išvydo 
anksti pavasarį, sklandydamas 
viršum upės paskui didelį gel- 
toną drugį, ir taip susižavėjo 
grakščiu jos liemeniu, kad su- 
stojo ir prašnekino jas. 

— Ar aš galiu tave mylėti? — 
paklausė Paukštelis, kuris bu- 
vo pratęs viską stačiai sakyti, ir 
Nendrė jam žemai nusilenkė. 
Tada Paukštelis ėmė skraidyti 
aplinkui ją, liesti sparnais van- 
denį ir kelti sidabrinius ribu- 
lius. Šitoks buvo jo meilinima- 
sis, ir jis truko visą vasarą. 

— Juokinga, ko jis taip prie 
jos prisirišęs, — čiauškėjo kitos 
kregždės, — ji neturi pinigų, o 
giminių — begalę, — ir iš 

tikrųjų upė buvo pilna prižė- 
lusi nendrių. 

O rudeniui atėjus kregždės 
visos išskrido. 

Joms išskridus, Paukštelis 
pasijuto vienišas, ir jo mylimo- 
ji ėmė jam nusibosti. 

— Su ja negalima susikal- 
bėti, — sakė Paukštelis, — ir ka- 
žin, ar tik ji nebus koketė, nes 
visą laiką flirtuoja su vėju. 

Ir tikrai, kai tik vėjas pūs- 
teli, Nendrė tuoj grakščiai jam 
nusilenkia. 

— Ji, kaip matau, yra nami- 
sėda, — kalbėjo Paukštelis, — o 
aš mėgstu keliones, ir mano 
žmona taip pat turi jas mėgti. 

— Ar keliausi su manim? — 
pagaliau tarė jai, bet Nendrė 
papurtė galvą, — ji buvo taip 
prisirišusi prie namų. 

— Tu juokus daraisi iš ma- 
nęs! — sušuko Paukštelis. — Aš 
skrendu ten, kur piramidės. 
Sudiev! - Ir nuskrido. 

Visą dieną skrido Kregž- 
dutė, o naktį pasiekė miestą. 

— Kur man leistis? — tarė 
ji. — Miestas turbūt bus pasi- 
ruošęs mane sutikti. 

Ji pamatė statulą ant išlakios kolonos. 


— Leisiuosi čia, — sušuko. — Čia puiki vieta, ir 
kiek gryno oro! 

Ir nutūpė kaip tik tarp Laimingojo Princo kojų. 
— Aš turėsiu auksinį miegamąjį, — apsižvalgiusi tarė tyliu bal- 
su ir jau taisėsi migti, bet, kai tik pakišo galvą po sparnu, iš 
viršaus užkrito didelis vandens lašas. 

— Keisti dalykai! — sušuko Kregždutė. — Danguje nė mažiau- 
sio debesėlio, žvaigždės tokios aiškios ir skaisčios, o lyja. Klima- 
tas Europos šiaurėje iš tiesų baisus. Nendrė mėgo lietų, bet tai 
buvo tik jos egoizmas. r 

Nukrito kitas lašas. 

— Kokia čia statula, kad nė nuo lietaus neužstoja? — tarė 
Kregždutė. — Reikės ieškoti, kur gera kamino kepurė, — ir su- 
manė skristi kitur. 

Bet dar nespėjo išskėsti sparnų, nukrito trečias lašas, ji apsi- 
dairė ir pamatė... O, ką ji pamatė! 

Laimingojo Princo akys buvo pasruvusios ašaromis, jos 
riedėjo auksiniais skruostais. Jo veidas mėnesienoje buvo toks 
gražus, jog mažajai Kregždutei labai jo pagailo. 

— Kas tu esi? — paklausė ji. 

— Aš esu Laimingasis Princas. 

— Tai ko verki? — paklausė Kregždutė. — Tu kiaurai mane 
permerkei. 

— Kai buvau gyvas ir turėjau žmogaus širdį, — atsakė statula, — 
aš nepažinau ašarų, nes gyvenau Ramybės pilyje, kur liūdesiui 
įeiti draudžiama. Dieną žaisdavau su draugais sode, o vakare 
šokdavau didžiojoje salėje. Aplink sodą ėjo labai aukšta siena, 

bet man niekada nerūpėjo, kas dedasi anapus jos, nes 
viskas aplink mane buvo taip gražu. Mano dvariškiai 
vadino mane Laiminguoju Princu, ir aš iš tiesų buvau 
laimingas, jeigu malonumai yra laimė. Taip gyvenau, 
taip ir numiriau. Ir dabar mane, jau mirusį, jie pastatė čia taip 
aukštai, jog man matyti visi manojo miesto negražumai, visas 
skurdas, ir, nors mano širdis švininė, kaipgi aš neverksiu? 

„Kaip! Argi jis ne visas vieno aukso?“ — tarė sau Kregždė. Ji 
buvo per daug mandagi, kad galėtų įžeidžiamas pastabas pasa- 
kyti balsu. 

— Toli, toli, - kalbėjo toliau statula tyliu melodingu balsu, — 
mažoje gatvelėje stovi prasta trobelė. Vienas jos langas atida- 
ras. Pro jį matau prie stalo sėdinčią moterį. Jos veidas liesas, 
išsekęs, rankos šiurkščios, raudonos, o pirštai visi adatos suba- 
dyti, nes ji yra siuvėja. Ji siuvinėja kryžiažiedėm atlaso sukne- 
lę, kurią vilkės gražiausia Karalienės palydos dama būsimame 
rūmų pokylyje. 

Kambario kampe guli lovoj jos mažas berniukas. Jis karš- 
čiuoja ir prašo apelsinų. Motina nieko neturi jam duoti, tik van- 
dens iš upės, užtat jis verkia. Kregžde, kregžde, miela kregždute, 
ar tu negalėtum nunešti jai rubiną iš mano kardo rankenos? Ma- 
no kojos prikaustytos prie pjedestalo, ir aš negaliu pasijudinti. 

— Manęs laukia Egipte, — atsakė Kregždė. — Mano draugės 
skraido palei Nilą ir čiauška su dideliais lotosų žiedais. Greit jos 
skris miegoti į didžiojo Karaliaus kapą. Pats Karalius guli ten 


gražiai išdažytame karste. Jis yra susuptas į geltoną drobę ir su 
kvepalais išbalzamuotas. Ant jo kaklo pilkšvai žalių nefritų vėri- 
nys, o jo rankos kaip nuvytę lapai. 


87 


(OSKARAS VAILDAS. PASAKOS VAIKAMS 


— Kregžde, Kregžde, miela Kregždute, — tarė Princas, — ar ne- 
galėtum nors vieną naktį pasilikti su manim ir,pabūti mano pa- 
siuntiniu? Berniuką taip troškina, o jo motina tokia nusiminusi. 

— Aš, tiesą sakant, nekenčiu berniukų, — atsakė Kregždė. - Į 
paupį, kur šią vasarą gyvenau, ateidavo du nedori berniūkščiai, 
malūnininko sūnūs, ir visada mėtydavo į mane akmenis. Žino- 
ma, jie į mane niekad nepataikė: mes, kregždės, per greitai skrai- 
dom, be to, aš kilusi iš giminės, garsios vikrumu; vis dėlto tai bu- 
vo nemandagu. 

Bet Laimingasis Princas žiūrėjo taip graudžiai, jog Kregž- 
dutei pagailo jo. 

— Čia labai šalta, — tarė ji, — bet aš pasiliksiu su tavim vieną 
naktį ir pabūsiu tavo pasiuntiniu. 

— Ačiū tau, mieloji Kregždutė, — pasakė Princas. 

Kregždė išlupo didelį rubiną iš Princo kardo ir, suėmusi jį 
snapeliu, nuskrido viršum miesto stogų. 

Ji skrido pro katedros bokštą, kur stovėjo iškaltos baltos mar- 
murinės angelų statulos. Ji skrido pro karaliaus rūmus ir girdėjo 
pokylio ūžesį. Viena graži mergaitė išėjo į balkoną su savo myli- 
muoju. 

— Kokios nuostabios yra žvaigždės, — tarė jis jai, — ir kokia 
nuostabi yra meilės galia! 

— Tikiuosi, kad aš turėsiu suknelę rūmų pokyliui, — atsakė ji. — 
Liepiau kryžiažiedes išsiuvinėti, bet siuvėjos tokios tinginės. 

Kregždutė skrido viršum upės ir matė žibintus ant 
laivų stiebų. Ji skrido viršum geto ir matė, kaip seni 
žydai tarpusavy derasi ir svarsto pinigus varinėmis 
svarstyklėmis. 

Pagaliau ji priskrido trobelę ir pažiūrėjo į vidų. 

Berniukas karščiuodamas blaškėsi po lovą, o motina miegojo — 
taip ji buvo išvargusi. Kregždutė įlėkė į vidų ir padėjo tą didelį 
rubiną ant stalo, šalia motinos pirščiuko. Paskui atsargiai apskri- 
do aplink lovą, vėduodama berniuko kaktą sparnais. 

— Kaip vėsu pasidarė! — tarė berniukas. — Man turbūt jau ge- 
riau! — ir užmigo saldžiu miegu. 

Tada Kregždutė grįžo B48 Laimingąjį Princą ir papasakojo 
jam, ką nuveikusi. 

—.Keista, — pridūrė ji, — bet man dabar visai šilta, nors oras 
toks šaltas. 

— Todėl, kad padarei gerą darbą, — tarė Princas. 

Kregždutė ėmė galvoti apie tai ir kietai užmigo. Galvodama 
ji visada užmigdavo. 

Rytą, vos prašvitus, ji nuskrido prie upės ir išsimaudė. 

— Koks įdomus reiškinys, — pasakė ornitologijos profesorius, 
eidamas per tiltą. — Kregždė žiemą! 

Ir jis parašė ilgą straipsnį į vietinį laikraštį. Visi jį citavo; jis 
buvo pilnas visokių žodžių, kurių niekas nesuprato. 

— Šį vakarą aš išskrisiu į Egiptą, — tarė Kregždė, ir todėl ji 
buvo geros nuotaikos. Ji aplankė visus miesto paminklus ir ilgai 
patupėjo bažnyčios bokšto viršūnėje. Kur tik ji skraidė, visur 
žvirbliai čirškėjo vienas kitam: 

— Koks garbingas svetimšalis! — ir tuo ji labai džiaugėsi. 

Mėnuliui patekėjus, ji grįžo pas Laimingąjį Princą. 

— Gal man turi pavesti ką Egipte veikti? - sušuko. — Aš dabar 
jau išskrendu. 

— Kregžde, Kregžde, miela Kregždutė, — tarė 
Princas, — ar nepabūtum su manim dar 
vieną naktį? 

— Manęs laukia Egipte, — tarė Kregždutė. — 
Rytoj mano draugės jau pasieks antrąjį krioklį. 
Ten melduose guli hipopotamai, o ant didelio gra- 
nitinio sosto sėdi dievas Memnonas. Visą naktį jis stebi žvaigž- 
des, o kai pateka aušrinė, jis vieną vienintelį kartą sušunka iš 
džiaugsmo ir vėl tyli. Vidurdienį ateina prie upės geltoni liūtai 
atsigerti. Žalios jų akys žiba kaip berilai, o jų riaumojimas nu- 
stelbia krioklio gausmą. 

— Kregžde, Kregžde, miela Kregždutė, — tarė Princas, — toli 
toli, anoj miesto pusėj, palėpėje, matau vieną jauną vaikiną. Jis 
sėdi užsikniaubęs ant stalo, apkrauto popieriais, o šalia stovi 
stiklinė su nuvytusiomis žibuoklėmis. Jo plaukai tamsūs, garba- 
noti, lūpos raudonos kaip granatai, o akys didelės, svajingos. 
Vaikinas nori baigti pjesę teatro direktoriui, bet jam taip šalta, 
jog jis nebegali rašyti. Krosnyje nespragsi ugnis, iš bado vaikinas 


visai nusilpęs. 

— Aš dar pabūsiu su tavim vieną naktį, — tarė Kregždė, kuri 
iš tiesų turėjo gerą širdį. — Ar reikia ir jam nunešti rubiną? 

— Deja! Neturiu daugiau rubinų, — pasakė Princas. — Aš galiu 
atiduoti tik akis. Jos yra iš brangių safyrų, atvežtų iš Indijos prieš 
tūkstanųį metų. Išlupk vieną ir nunešk vaikinui. Jis parduos jį 
juvelyrui, nusipirks malkų ir baigs savo pjesę. 

— Brangusis Prince, — atsakė Kregždė. — aš negaliu to pa- 
daryti. 

Ir ji apsiverkė. 

— Kregžde, Kregžde, miela Kregždute, — tarė Princas, — da- 
ryk, kaip aš sakau. 

Kregždė išlupo Princui akį ir nuskrido į studento palėpę. Jai 
buvo lengva patekti į vidų, nes stogas buvo kiauras. Pro skylę ji 
ir įlėkė į kambarį. Vaikinas sėdėjo susiėmęs rankomis galvą ir ne- 
girdėjo paukščiuko sparnų plasnojimo, o kai apsižvalgė, ant nu- 
vytusių žibuoklių rado padėtą gražų safyrą. 

— Jau mane žmonės ima vertinti! —- sušuko jis. — Šis safyras 
yra nuo kurio nors didelio mano gerbėjo. Dabar aš galėsiu baigti 
pjesę, — ir jis jautėsi tikrai laimingas. 

Kitą dieną Kregždutė nuskrido į uostą. Ji atsitūpė ant didelio 
laivo stiebo ir žiūrėjo, kaip jūreiviai traukia lynais dideliausias 
dėžes iš laivo triumo. 

— O-op! — šaukė jie, kiekvieną kartą keldami dėžę. 

— Aš išskrendu į Egiptą, — čiauškėjo Kregždė, bet niekas jai 
neatsiliepė, ir, kai patekėjo mėnulis, ji nuskrido atgal pas Lai- 
mingąjį Princą. | 

— Atskridau atsisveikinti su tavim, — sučirškė ji. 

— Kregžde, Kregžde, miela Kregždutė, — tarė Princas, — ar 
nepabūtum su manim dar vieną naktį? 

— Jau žiema, — atsakė Kregždė, — ir greitai sulauksime šalto 
sniego. Egipte dabar kaitri saulė žalias palmes tvieskia, o kroko- 
dilai tyso dumble ir tingiai žvalgosi aplink. Mano draugės suka 
lizdus Balbeko šventovėje, o rausvi ir balti balandžiai žiūri į juos 
ir burkuoja sau. Mielasis Prince, turiu palikti tave, bet aš nie- 
kuomet tavęs neužmiršiu ir pavasarį parnešiu tau du gražius 
brangakmenius vietoj tų, kuriuos kitiems atidavei. Rubinas bus 
raudonesnis už raudonąją rožę, o safyras bus žydras kaip didžioji 
jūra. 

— Apačioje, šioje aikštėje, — 
tarė Laimingasis Princas, — 
stovi maža mergytė ir parda- 
vinėja degtukus. Jos degtukai 
įkrito į griovelį ir sušlapo. Tė- 
vas ją muš, jei ji neparneš pi- 
nigų, užtat ji verkia. Ji basa, — 
be batų ir kojinių, — ir net ant 
galvutės nieko neturi. Išlupk 
mano antrą akį ir atiduok jai, 
tada tėvas jos nemuš. 

— Aš pabūsiu su tavim dar 
vieną naktį, — pasakė Kregž- 
dutė, — bet tavo akies lupti ne- 
galiu. Tada tu būsi visai aklas. 

— Kregžde, Kregžde, miela 
Kregždutė, — tarė Princas, — 
daryk, kaip aš sakau. 

Išlupo ji Princui antrą akį 
ir nuskrido į aikštę. Praskriejo 
pro mergaitę ir įmetė jai į del- 
niuką brangakmenį. 

— Koks gražus stikliukas! — 
sušuko mergytė ir juokdamasi 
nubėgo namo. 

Tada Kregždė grįžo pas 
Princą. 

— Tu dabar aklas, - tarė ji, — 
todėl aš liksiu su tavim visada. 

— Ne, Kregždute, - pasakė 
vargšas Princas, — tu turi skris- 


ti į Egiptą. 


LAIMINGASIS PRINCAS 


— Aš būsiu visad su tavim, — tarė Kregždė ir 
užmigo prie Princo kojų. | 
Visą kitą dieną ji tupėjo ant Princo pečių ir 


pasakojo jam, ką buvo mačiusi svečiose šalyse. Ji 

pasakojo apie raudonuosius ibius, kurie ilgomis eilė- 
mis stovi palei Nilo krantus ir snapais gaudo auksines žuvis; 
apie sfinksus, tokius senus, kaip pats pasaulis, stovinčius dyku- 
moje ir žinančius viską; apie pirklius, kurie iš lėto eina greta 
kupranugarių ir rankose neša gintaro vėrinius; apie Mėnulio 
kalnų karalių, kuris yra toks juodas, kaip patsai juodmedis, ir 
garbina didelį kristalą; apie neregėto didumo žalią žaltį, kuris 
miega įsirangęs palmėje ir turi prie savęs dvidešimt žynių, ir tie 
peni jį meduoliais; apie pigmėjus, kurie plaukioja dideliame 
ežere ant didelių plokščių lapų ir visuomet kariauja su peteliš- 
kėmis. 

— Brangioji Kregždutė, — tarė Princas, — tu pasakoji man 
apie įstabius dalykus, bet kas yra įstabesnis už žmogaus skaus- 
mą. Daug kas yra didu pasaulyje, bet už viską didesnis — Var- 
gas. Perskrisk manąjį miestą, Kregždute, ir apsakyk, ką jame 
pamatysi. 

Tada Kregždė skrido per didelį miestą ir matė turtuolius, 
kaip jie linksmai gyvena savo gražiuose namuose, 0 elgetos tuo 
metu sėdi prie jų vartų. Ji skrido per tamsius skersgatvius ir matė 
išblyškusius badaujančių vaikų veidelius, nelinksmai žiūrinčius į 
niūrias gatves. Po tilto arka gulėjo susikabinę du maži berniukai 
ir šildė vienas kitą. 

— Kaip mes norime valgyti! — sakė jie. 

— Čia negalima gulėti, — suriko ant jų sargas, ir jie išėjo į lietų. 

Tada Kregždutė grįžo pas Princą ir apsakė, ką buvo mačiusi. 

— Aš esu apdengtas grynu auksu, — tarė Princas, - nulupk jį, 
lapelį po lapelio, ir išdalyk mane vargšams: gyvieji visados mano, 
kad auksas gali padaryti juos laimingus. 

Lapelį po lapelio lupo 
Kregždutė gryną auksą, kol 
Laimingasis Princas liko visai 
blausus ir pilkas. Lapelį po la- 
pelio gryno aukso nešiojo ji 
vargšams, ir vaikų veidai ėmė 
rausti, jie pradėjo krykštauti ir 
žaisti gatvėje. 

— Mes dabar turime duo- 
nos! — šūkavo jie. 

Pagaliau pasnigo, o netru- 
kus ir pašalo. Gatvės atrodė 
lyg iš sidabro nukaltos, — to- 
kios jos buvo šviesios ir bliz- 
gios; ledo varvekliai tartum 
krištoliniai durklai karojo nuo 
namų stogų; visi žmonės vil- 
kėjo kailiniais, o maži berniu- 
kai mūvėjo raudonomis kepu- 
raitėmis ir čiužinėjo ant ledo. 

Vargšei Kregždutei darėsi 
vis šalčiau ir šalčiau, bet ji ne- 
norėjo palikti Princo, mat per 
daug jį mylėjo. Ji palesdavo 
trupinėlių prie kepyklos durų, 
kai kepėjas nematydavo, ir 
bandydavo sušilti, plastenda- 
ma sparnais. 

Bet pagaliau ji suprato, kad 
turės mirti. Sukaupusi visas jė- 
gas dar kartą užskrido Princui 
ant peties. 


LAIMINGASIS PRINCAS 
N 


— Lik sveikas, brangusis 
Prince! — tyliai pasakė ji. — Ar 
leisi man pabučiuoti ranką? 

— Džiaugiuosi, Kregždute, 
kad tu pagaliau išskrendi į 
Egiptą, — tarė Princas, — ir taip 
per ilgai čia užtrukai, bet tu 
turi pabučiuoti man į lūpas, 
nes aš tave myliu. 

— Ne į Egiptą aš skrendu, — 
atsakė Kregždė.“ — Aš einu į 
Mirties namus. Mirtis yra 
Miego sesuo, juk taip? 

Ir ji pabučiavo Laimin- 
gajam Princui į lūpas ir negyva 
nukrito prie jo kojų. 

Tą pačią akimirką keistas 
garsas pasigirdo skulptūroje, 
tarsi kas trūko. Tai švininė šir- 
dis persprogo pusiau. Tikrai tą 
naktį buvo baisus speigas. 

Kitą rytą Meras vaikštinėjo 
po aikštę su Miesto Tarybos 
Nariais. Kai jie ėjo pro pa- 
minklą, Meras pažvelgė aukš- 
tyn į statulą. 

— Vaje, kaip prastai atrodo 
Laimingasis Princas! —- sušuko jis. 

— Iš tikrųjų, kaip prastai! — 
pritarė Miesto Tarybos Nariai, 
kurie visada būdavo tos pat nuo- 
monės kaip Meras; ir jie priėjo 
arčiau apžiūrėti statulos. 

— Rubinas iš kardo iškritęs, akių nebėra, ir auksas visai nusi- 
trynęs, — pasakė Meras. — Iš tiesų jis atrodo ne ką geriau už elgetą! 

— Ne ką geriau už elgetą, — pakartojo Miesto Tarybos Nariai. 

— O štai, matote, prie jo kojų guli nebegyvas paukštis, — 
kalbėjo Meras. — Mes tikrai turime įšleisti potvarkį, kad čia ne 
vieta paukščiams stipti. 

Ir Miesto Tarybos Sekretorius pasižymėjo šitą nurodymą. 

Taip jie nugriovė Laimingojo Princo statulą. 

— Kadangi ji dabar nebegraži, tai ir nebereikalinga, — pasakė 
universiteto meno Profesorius. 

Paskui statula buvo sulydyta krosnyje, ir Meras sušaukė 
Miesto Tarybos posėdį nuspręsti, ką daryti iš to metalo. 

— Reikia mums pastatyti kitą statulą, — jis pasakė, — ir tenai 
dabar bus mano statula. 

— Mano, - sakė kiekvienas Miesto Tarybos Narys, ir jie susi- 
ginčijo. Kai aš paskutinį kartą juos girdėjau, jie dar tebesiginčijo. 

— Koks keistas daiktas! — tarė liejyklos meistras. — Šita suspro- 
gusi švino širdis nesilydo krosnyje. Turėsime ją mesti laukan. 

Ir jie išmetė ją į sąšlavyną, kur gulėjo ir nebegyva Kregždutė. 

— Atnešk man du pačius gražiausius daiktus iš miesto, — pa- 
liepė Dievas vienam angelui; ir angelas atnešė Jam švininę širdį 
ir nebegyvą paukštelį. 

— Gerai parinkai, — pasakė Dievas. —- Amžinai giedos šitas 
mažytis paukštelis mano Rojaus sode, o auksiniame mieste Lai- 
mingasis Princas garbins mane. 

